qundao/data-zh-poetry huggingface dataset:
观管夫人画竹并书松雪公脩竹赋敬题短歌
作者：钱谦益
朝代：明
体裁：古风

仲姬写竹如作书，八分篆籀相扶疏。金刀屈铁应手出，头白萧郎争得如。仲姬作书如写竹，雨叶风枝披简牍。况复追趋松雪翁，兔起鹘落谁能逐。白莲花庄风日旸，鸥波亭子翰墨香。仲姬放笔自敛衽，文敏展玩为徬徨。天上人间此佳耦，齐牢共命兼师友。袛应赞叹复顶礼，岂问荣华论妍丑。多生愿力然灯时，世人艳妒徒尔为。却笑吹箫吾瞎子，諎谑空传倒好嬉。
观美人手迹戏题绝句七首·其一
作者：钱谦益
朝代：明
体裁：五言绝句

油素朝模帖，丹铅夜较书。来禽晋内史，卢橘汉相如。
观美人手迹戏题绝句七首·其七
作者：钱谦益
朝代：明
体裁：五言绝句

好鸟难同命，芳莲寡并头。生憎绿沈管，玉指镇双钩。
观美人手迹戏题绝句七首·其三
作者：钱谦益
朝代：明
体裁：五言绝句

兰室桂为梁，蚕书学采桑。几番云母纸，都惹郁金香。
观美人手迹戏题绝句七首·其二
作者：钱谦益
朝代：明
体裁：五言绝句

花飞朱户网，燕蹴绮窗尘。挟瑟歌卢女，临池写雒神。
观美人手迹戏题绝句七首·其五
作者：钱谦益
朝代：明
体裁：五言绝句

笺纸劈桃花，银钩整复斜。却怜波磔好，破体不成瓜。
观美人手迹戏题绝句七首·其六
作者：钱谦益
朝代：明
体裁：五言绝句

书楼新宝架，经卷旧金箱。定有千年蠹，能分纸上香。
观美人手迹戏题绝句七首·其四
作者：钱谦益
朝代：明
体裁：五言绝句

芳树风情在，簪花体格新。可知王逸少，不及卫夫人。
观闽林初文孝廉画像读徐兴公传书断句诗二首示其子遗民古度·其二
作者：钱谦益
朝代：明
体裁：七言绝句

文甫为人陈亮是，兴公作传水心同。永康不死临安在，千古江潮恨朔风。
觅春
作者：钱谦益
朝代：明
体裁：七言律诗

春明门外亦长安，不省阳春到此难。朔气逡巡辞弱柳，光风瑟缩辟崇兰。西山翠比愁眉锁，上苑红如粉本看。狼藉江南春色早，讨春归去莫教残。
觉浪和上挽词八首·其一
作者：钱谦益
朝代：明
体裁：七言绝句

云心洒落鹤身轻，觌面真令水观成。莫道三生隔眉宇，琉璃白月自分明。
觉浪和上挽词八首·其七
作者：钱谦益
朝代：明
体裁：七言绝句

须弥拍碎信乾坤，曾向龙湖彻底论。谁复夜阑闻软语，空馀落月似金盆。
觉浪和上挽词八首·其三
作者：钱谦益
朝代：明
体裁：七言绝句

踏翻大地搅长河，一苇横江也较多。解道廓然无圣句，依然平地自生波。
觉浪和上挽词八首·其二
作者：钱谦益
朝代：明
体裁：七言绝句

石室分筹了未曾，雀喧鸠闹正懵腾。恰如墨穴昏黄候，吹灭龙潭一纸灯。
觉浪和上挽词八首·其五
作者：钱谦益
朝代：明
体裁：七言绝句

骤雨沈灰劫未穷，长干一夜起岚风。诸天比岁频垂泣，细雨如丝只为公。
觉浪和上挽词八首·其八
作者：钱谦益
朝代：明
体裁：七言绝句

宗眼相期订汗青，五花重理五枝灯。伤心僧宝冯谁续，也似人间野史亭。
觉浪和上挽词八首·其六
作者：钱谦益
朝代：明
体裁：七言绝句

智海波腾识浪奔，溪藤海墨总澜翻。叉衣辞众跏趺去，才显毗耶不二门。
觉浪和上挽词八首·其四
作者：钱谦益
朝代：明
体裁：七言绝句

锡杖条衣挂影堂，西斋依旧一炉香。赵州未会安閒法，尚倚山门见赵王。
言树堂诗为金坛于季銮作
作者：钱谦益
朝代：明
体裁：古风

高门何将将，兰锜临通衢。北堂高且静，网户缀绮疏。夹窗夏爽爽，复穾寒渠渠。堂中何所有，规地施氍毹。筵席肆莞簟，宾祭登牢蔬。堂背何所树，萱花满阶除。四垂复六出，叶跗相扶疏。寿母居此堂，有子承欢娱。寿觞一再举，慈颜与萱如。萱花非桃李，不随春华徂。萱树非松柏，侵雪长卷舒。光风转兰蕙，庭萱与之俱。綵衣戏堂下，翩反递相于。子洁比白华，朱萼被绛趺。映带萱草色，丹白纷蔽敷。嘉名应宜男，孙枝美且都。芳兰茁其牙，灵芝产坐隅。我思潘安仁，奉母赋閒居。珍木映池沼，繁荣翳屋庐。乾没有明训，止足良厚诬。终然负阿母，千载为叹吁。岂若树萱者，色养自有馀。蠲忧屏其贫，养性遂厥初。小人亦有母，寸草心岂无。为君歌此诗，绅带还自书。
访孟阳长翰山居题壁代简
作者：钱谦益
朝代：明
体裁：七言律诗

三日天都约裹粮，差池燕羽正相望。却回谢客新游屐，来访卢鸿旧草堂。长翰山中书数卷，松圆阁外树千章。到门他日何人记，莫漫题名字几行。
识字行
作者：钱谦益
朝代：明
体裁：古风

母能识节字，儿能识孝字。人生识字只两个，何用三仓四部盈箱笥。羡君佣书养母能不忧，白华洁白充晨羞。牛腰诗卷㸦传诵，行看绰楔悬乌头。君不见长洲陈五经，抠衣跪母提汲瓶。篱边使者星驰报，天子诏书一夕来青冥。
读云林园事略追叙昔游凡一千字
作者：钱谦益
朝代：明
体裁：古风

昔与干润甫，论文定缟纻。招邀游云林，为我道罗缕。某水复某山，一池又一屿。榆柳藏曲折，莺花复沮洳。数步一指点，旷奥领其绪。名园依绿水，杜陵有诗谱。筑堤截龙山，捍水作洲渚。林坰气奔腾，隩隈势却拒。水袭山亦属，卜筑乃得所。高楼临曾云，平视诸山俯。方髻拥堕鬟，华阳伏左股。川陆相纬经，禽鱼各俦伍。亭台架云居，梯磴穿地腑。桥断船孤泳，径窄树偏偻。疏窗间复道，方屋羃梁柱。宦窔违阴阳，篱落隔凉暑。白水明夜山，赤日憺亭午。篁幽不见天，梧阴半为雨。老树拿龙蛇，苍藤窜鼯鼠。却过交芦馆，旷然易天宇。天开水容鲜，波澄云气聚。菰蒲乱渚牙，蒹葭辨浦溆。凫鹥占涯涘，鹅鸭割水浒。因思带笭箵，便欲理篙橹。翼然墨光亭，映望如两序。紫柏憨山师，巾瓶昔游处。说偈音落落，留题字举举。奇哉天人师，旷矣云林侣。交卢卢本空，墨光光正吐。至今松下风，谡如听握麈。步櫩既周流，杰阁起廊庑。却望园事穷，胜览撮步武。岸树一磔量，楼榭屈指数。江梅初服靓，桃李晨妆妩。池满青荷盖，花稀丹枫补。碧晕净如拭，红芳湿可取。莺捎帘外花，鹤梳镜中羽。天然界画画，粉本在尔许。凭栏指顾人，画笥亦收贮。主人乐斯游，酌客笑煦煦。君为南塘客，余忝东桥主。且听醉后歌，共曳灯前舞。画师谁郑虔，点笔有杜甫。莫令何将军，寂寞笑吾汝。死别踰星终，绝哭叹宿莽。于公有令子，跌宕不莽卤。胸破千卷书，手张百石弩。撰述园亭记，甲乙次州部。开张一两行，标题颂皇祖。万骑羽林军，六飞龙山坞。郁郁云林句，天葩播乐府。树眉署嘉名，大哉非夸诩。神笔挥银钩，天戈斸玉斧。便殿虎文衣，吉日岐阳鼓。三叹思整冠，循发手空抚。揽笔泪绠縻，俛仰道今古。缅惟盛明世，乾爻正九五。东风恒入律，青云上干吕。规矩用高曾，辈行袭圭组。官营绛守居，私筑平泉墅。草木咸清嘉，禽鱼并安堵。药栏引仙鸡，花铃语鹦鹉。流莺助管弦，立鹤列童竖。良常醴不薄，于家酒方醑。食单先子鹅，偏劝取鲂鱮。南食罗蚝鲎，盘筵斗粔籹。燕赏穷朝昏，即事行忘旅。相期问东家，惜别指南浦。呜呼离乱馀，周道泣禾黍。六博天神负，一掷乾坤赌。駊騀须弥风，摆磨初禅炬。珠宫决罘罳，琼台掘柱础。长杨罢旌旗，御宿弛禁籞。所至丧枌榆，伊谁保桑土。金谷无飞灰，玉山有焦土。砥室填粪壤，雕栏劈烧煮。芳兰锄作薪，嘉禾化为橹。幸哉云林园，有子充干蛊。华搆尚言言，文石是楚楚。林莺拣新枝，巢燕依旧乳。前荣列琴书，中堂考钟虡。巍然七日后，宁非神所与。残生感物化，抚卷独延伫。昔梦挂眉睫，新愁搅肠肚。村居堂有秸，蓬门版为户。窗鸡聊共谈，床蚁敢予侮。拳曲盘木根，慵惰卧瓜窳。昏花眼䙰褷，摇落齿龃龉。井愁系腰观，杖喜过头拄。策足定无津，藏书或有楮。因君记景物，使我念燕胥。流连郑谷幽，恻怆周原膴。丰草下贡鬯，竹简徵集楛。但谋白堕醉，焉用实沈诅。閒看鼠盗瓜，忙笑狙贼芉。灌畦野人能，种菜英雄腐。怀哉燕鸡豚，及尔继酒脯。莫笑溺人笑，还伤歌者苦。整齐北户录，摒当上林簿。它时重载笔，雒阳记园圃。
读史
作者：钱谦益
朝代：明
体裁：七言律诗

班史才翻又短长，闲钻故纸费商量。死人岂必无生术，今病何曾乏古方。种漆樊侯知备豫，解弦董子会更张。空斋白日聊成梦，一笑依然看屋梁。
读史记戏书
作者：钱谦益
朝代：明

汉家争道孝文明，左右临朝问亦轻。绛灌但知谗贾谊，可思流汗愧陈平？
读建阳黄帅先小桃源记戏题短歌
作者：钱谦益
朝代：明
体裁：古风

未为武夷游，先得桃源记。小桃源在幔亭旁，别馆便房列仙治。黄生卜筑才十年，七日小劫弥烽烟。山神毷氉请回驾，洞口仍封小有天。朅来奔窜冶城左，手持记诗揶揄我。选胜搜奇在尺幅，食指蠕动颐欲朵。彭篯之后武夷君，我是婆留最小孙。包茅欲侔乾鱼祭，卧榻那容鼻鼾存。老夫不似刘子骥，仙源但仗渔人指。冯将此记作券书，设版焦瑕自今始。君不见三千铁弩曾射潮，汉水弹丸亦如此。
读方尔止嵞山诗藁却寄二十韵
作者：钱谦益
朝代：明
体裁：古风

桐城方尔止，能诗称国手。贻我嵞山诗，声价重琼玖。束笥多卷帙，插置架上久。寒宵偶摊书，光怪惊户牖。波澜独老成，健笔自抖擞。我欲起逐之，行间字飞走。良久病掉眩，定睛更扶首。未知诗人中，复有此人不。来书许过我，风雅细分掊。子已办舂粮，我亦戒剪韭。老人苦昏耄，旧学忘谁某。恐如赵李徒，别字剔吾丑。此罪亦易科，罚墨水一斗。举世扇俗学，足迹竞踏蹂。吾衰苦无徒，单孑犯蝇丑。誓将埽坛墠，属子执尊�。恐以我累子，欢呶起群嗾。此诗亦戏耳，用意或不苟。未得会子面，请先指其口。相见勿论文，但饮杯中酒。
读方尔止嵞山诗藁却寄二十韵
作者：钱谦益
朝代：明
体裁：古风

桐城方尔止，能诗称国手。贻我嵞山诗，声价重琼玖。束笥多卷帙，插置架上久。寒宵偶摊书，光怪惊户牖。波澜独老成，健笔自抖擞。我欲起逐之，行间字飞走。良久病掉眩，定睛更扶首。未知诗人中，复有此人不。来书许过我，风雅细分掊。子已办舂粮，我亦戒剪韭。老人苦昏耄，旧学忘谁某。恐如赵李徒，别字剔吾丑。此罪亦易科，罚墨水一斗。举世扇俗学，足迹竞踏蹂。吾衰苦无徒，单孑犯蝇丑。誓将埽坛墠，属子执尊𠧧。恐以我累子，欢呶起群嗾。此诗亦戏耳，用意或不苟。未得会子面，请先指其口。相见勿论文，但饮杯中酒。
读梅村宫詹艳诗有感书后四首·其一
作者：钱谦益
朝代：明
体裁：七言律诗

上林珠树集啼乌，阿阁斜阳下碧梧。博局不成输白帝，聘钱无藉贳黄姑。投壶玉女和天笑，窃药姮娥为月孤。凄断禁垣芳草地，滴残清泪杀蘼芜。
读梅村宫詹艳诗有感书后四首·其三
作者：钱谦益
朝代：明
体裁：七言律诗

挝鼓吹箫罢后庭，书帏别殿冷流萤。宫衣蛱蝶晨风举，画帐梅花夜月停。衔璧金缸怜旖旎，翻阶红药笑娉婷。水天閒话天家事，传与人间总泪零。
读梅村宫詹艳诗有感书后四首·其二
作者：钱谦益
朝代：明
体裁：七言律诗

灵琐森沉宫扇回，属车轣辘殷轻雷。山长水阔欺鱼素，地老天荒信鸩媒。袖上唾成看绀碧，梦中泣忍作琼瑰。可怜银烛风添泪，留取高僧认劫灰。
读梅村宫詹艳诗有感书后四首·其四
作者：钱谦益
朝代：明
体裁：七言律诗

银汉依然戒玉清，行宫香烬露盘倾。石碑衔口谁能语，棋局中心自不平。褉日更衣成故事，秋风纨扇是前生。寒窗拥髻悲啼夜，暮雨残灯识此情。
读汪三遗民诗集
作者：钱谦益
朝代：明
体裁：七言律诗

柳老莺残笑白颠，长干游迹尚依然。闲寻旧句如藏谜，细读新诗当纪年。世事懵腾中酒后，交情约略看花前。晓来频嚏缘何事，应为衰迟缀此编。
读豫章仙音谱漫题八绝句呈太虚宗伯并雪堂梅公古严计百诸君子·其一
作者：钱谦益
朝代：明
体裁：七言绝句

重城珠翠照刊沟，玉树歌声荡玉钩。明月二分都捲去，误人残梦到杨州。
读豫章仙音谱漫题八绝句呈太虚宗伯并雪堂梅公古严计百诸君子·其七
作者：钱谦益
朝代：明
体裁：七言绝句

花落花开袛一晨，判将嚼蜡抵横陈。九歌本是人间曲，天老何曾爱二嫔。
读豫章仙音谱漫题八绝句呈太虚宗伯并雪堂梅公古严计百诸君子·其三
作者：钱谦益
朝代：明
体裁：七言绝句

牡丹亭苦唱情多，其奈新声水调何。谁解梅村愁绝处，秣陵春是隔江歌。
读豫章仙音谱漫题八绝句呈太虚宗伯并雪堂梅公古严计百诸君子·其二
作者：钱谦益
朝代：明
体裁：七言绝句

别去腾腾只醉眠，三杯天酒半龛禅。江风吹落仙音谱，似佛修罗琴上弦。
读豫章仙音谱漫题八绝句呈太虚宗伯并雪堂梅公古严计百诸君子·其五
作者：钱谦益
朝代：明
体裁：七言绝句

舞艳歌娇烂不收，南朝从此果无愁。笑他寂寞新亭客，掩面悲啼作楚囚。
读豫章仙音谱漫题八绝句呈太虚宗伯并雪堂梅公古严计百诸君子·其八
作者：钱谦益
朝代：明
体裁：七言绝句

游丝白日忽成岚，柳絮春风故作憨。寄与多心经一卷，色空空色任君参。
读豫章仙音谱漫题八绝句呈太虚宗伯并雪堂梅公古严计百诸君子·其六
作者：钱谦益
朝代：明
体裁：七言绝句

红筵绿酒竞留春，韝臂弓鞋一番新。银烛有花还解笑，风光偏赛白头人。
读豫章仙音谱漫题八绝句呈太虚宗伯并雪堂梅公古严计百诸君子·其四
作者：钱谦益
朝代：明
体裁：七言绝句

云蓝小袖尽倾城，逐队灯前谢小名。莫道扫眉才子少，墨兵酒海正纵横。
谢于昭远寄庙后茶次东坡和钱安道韵
作者：钱谦益
朝代：明
体裁：古风

昔人苦作有情痴，下饮不知茶与茗。我今懵懂百不解，独有啜茶能记省。感君寄惠手自煎，洗杓停匙坐倾听。活火新泉沸石铫，泼触乳花发香性。森然茶星知有无，但觉芒寒与色正。睡魔迸散暑气退，松风萧飕白日永。搜肠润吻如有灵，破闷袪烦不须猛。此茶先春出顾渚，宛如金苗引石矿。山崖高寒初日温，受气中和离炎冷。轻身疗病比服食，医国岂必用骨鲠。我生爱茶复爱仙，近日初来积金岭。世事突兀看枪旗，富贵纷纭诧团饼。长腰米饱午梦足，扪腹但馀光炯炯。行买山田入阳羡，更置水递近石井。东坡老人太苦硬，刺刺品茶刺贵倖。我诗漫浪聊戏耳，只愁湍泉饮生瘿。
谢德州张太守送酒
作者：钱谦益
朝代：明
体裁：七言律诗

越吟憔悴著南冠，炙日熏风道路难。且向东方穷窭籔，敢于安邑问猪肝。香翻乳酒倾云液，油点槐淘泻玉盘。从此人传送临贺，为君郑重一加餐。
负郭
作者：钱谦益
朝代：明
体裁：七言律诗

负郭犹馀种秫田，合欢长似在花前。鸱夷尽日尝盛酒，铜狄他时几问年。阮氏籍咸俱作达，公孙朝穆故堪怜。执杯持耳休辞醉，笑口难逢正月圆。
费县道中三首·其一
作者：钱谦益
朝代：明
体裁：七言律诗

驱车入鲁吊遗黎，宗国相传事可悲。歌凤有人供放逐，斗鸡无相系安危。申丰锦去邻争羡，阳虎弓还盗亦嗤。唯有汶阳田下水，至今流恨绕凫龟。
费县道中三首·其三
作者：钱谦益
朝代：明
体裁：七言律诗

阑珊心事怯馀春，残梦惊回一欠伸。病树不禁蛇在腹，野花终倚草为身。枥中马老空知道，爨下车劳枉作薪。当食为君三叹息，难将更仆话穷尘。
费县道中三首·其二
作者：钱谦益
朝代：明
体裁：七言律诗

费县城边紫翠重，恰凭登蝢看山容。云舒雾縠浮千嶂，雨濯烟绡出数峰。石濑咽沙流浅浅，野花眠草吐茸茸。停车伫想东蒙客，欲讨莼羹兴巳慵。
贺泉州孙太守得子四绝句·其一
作者：钱谦益
朝代：明
体裁：七言绝句

拥车鹊报石麟生，乳哺喧传燕喜声。太守政成推佛国，遍飞佛乳慰泉氓。
贺泉州孙太守得子四绝句·其三
作者：钱谦益
朝代：明
体裁：七言绝句

忠献堂前气象回，龟龄碑版应三台。泉南父老争传说，紫府真人又降来。
贺泉州孙太守得子四绝句·其二
作者：钱谦益
朝代：明
体裁：七言绝句

浴罢兰汤早放衙，玉牙新发刺桐花。埋羹太守清如水，汤饼偏能饱万家。
贺泉州孙太守得子四绝句·其四
作者：钱谦益
朝代：明
体裁：七言绝句

合浦珠还未足誇，史君掌上抱灵蛇。君从尝熟湖头看，明月光先罩水涯。
赐兰堂寿宴诗四首·其一
作者：钱谦益
朝代：明
体裁：七言律诗

绿发朱颜却杖扶，行年七十似儿驹。一夔端许谐虞乐，群凤粉看集帝梧。天漾酒旗星海动，地蟠灯树月轮孤。华阳大有登真宴，得似长筵此会无。
赐兰堂寿宴诗四首·其三
作者：钱谦益
朝代：明
体裁：七言律诗

玉雪风流弈叶垂，丹青人物永宣时。兰亭金匮先朝赐，竹屋银钩往哲诒。画雀堆床传祖笏，高门列戟閟宗彝。知君拜手称觞日，辍舞停歌有所思。
赐兰堂寿宴诗四首·其二
作者：钱谦益
朝代：明
体裁：七言律诗

两床罗列十眉俱，秉烛追欢似逐逋。句曲园林藏地肺，茅家供撰出天厨。经年摒挡春灯赏，排日规模夜燕图。乐土居然尘劫外，良常日月未应诬。
赐兰堂寿宴诗四首·其四
作者：钱谦益
朝代：明
体裁：七言律诗

英妙才名京雒传，黑头兄弟两皤然。夔龙兕虎看谁在，猿鹤沙虫剧可怜。金爵觚棱红烛里，玉杯繁露绿尊前。停斟却笑人间事，龙汉鱼河复几年。
赠万尊师
作者：钱谦益
朝代：明
体裁：七言律诗

峨眉秘箓为君开，又向天师受职来。赤日吹唇俄致雨，青天撚手旋轰雷。狱成百怪衔符至，坛辍群神作礼回。莫为社公频发怒，人閒狐鼠正喧豗。
赠书
作者：钱谦益
朝代：明
体裁：七言律诗

年年谪宦束书频，部帙襹褷卷未匀。不惜累人行汗马，可怜随我作劳薪。朱黄点勘须完好，签轴装潢要簇新。重与名山作盟约，莫令更污传车尘。
赠云间顾观生秀才
作者：钱谦益
朝代：明
体裁：七言律诗

东南建置画封疆，幕府推君借箸长。铃索空教传铁锁，泥丸谁与奠金汤。旌麾寂寞盈头雪，书记萧閒寸管霜。此夕明灯抚空局，朔风残漏两茫茫。
赠侯商丘若孩四首·其一
作者：钱谦益
朝代：明
体裁：七言律诗

残灯顾影见蹉跎，十五年来小劫过。曾捧赤符回日月，遂刑白马誓山河。閒来菜圃英雄少，朝日瓜畴宾客多。挂壁龙渊惭绣涩，为君斫地一哀歌。
赠侯商丘若孩四首·其三
作者：钱谦益
朝代：明
体裁：七言律诗

苍梧云气尚萧森，八桂风霜散羽林。射石草中犹虎伏，戛金壁外有龙吟。梦回芒角生河鼓，醉后旌旗拂井参。莫向彝门寻旧隐，要离千载亦同心。
赠侯商丘若孩四首·其二
作者：钱谦益
朝代：明
体裁：七言律诗

三十登坛鼓角喧，短衣结束署监门。吹箫伍员求新侣，对酒曹公念旧恩。五岭蒙茸馀剩发，九疑绵亘误招魂。与君赢得头颅在，话到惊心手共扪。
赠侯商丘若孩四首·其四
作者：钱谦益
朝代：明
体裁：七言律诗

橘社传书近卜邻，龙宫破阵乐章新。苍梧野外三衣衲，广柳车中七尺身。世事但堪图鬼魅，人间袛解揎麒麟。相逢未辨中山酒，且买黄柑醉冻春。
赠侯商邱若孩三首
作者：钱谦益
朝代：明

残镫顾影见蹉跎，十五年来小劫过。曾捧赤符回日月，遂刑白马誓山河。闲门菜圃英雄少，朝日瓜畴宾客多。挂壁龙渊惭绣涩，为君斫地一哀歌。苍梧云气尚萧森，八桂风霜散羽林。射石草中犹虎伏，戛金壁外有龙吟。梦回芒角生河鼓，醉后旌旗拂井参。莫向夷门寻旧隐，要离千载亦同心。橘社传书近卜邻，龙宫破阵乐章新。苍梧野外三衣衲，黄柳车中七尺身。世事但堪图鬼魅，人间祇解楦麒麟。相逢未办中山酒，且买黄柑醉冻春。
赠侯商邱若孩三首·其一
作者：钱谦益
朝代：明

残镫顾影见蹉跎，十五年来小劫过。曾捧赤符回日月，遂刑白马誓山河。闲门菜圃英雄少，朝日瓜畴宾客多。挂壁龙渊惭绣涩，为君斫地一哀歌。
赠侯商邱若孩三首·其三
作者：钱谦益
朝代：明

橘社传书近卜邻，龙宫破阵乐章新。苍梧野外三衣衲，黄柳车中七尺身。世事但堪图鬼魅，人间祇解楦麒麟。相逢未办中山酒，且买黄柑醉冻春。
赠侯商邱若孩三首·其二
作者：钱谦益
朝代：明

苍梧云气尚萧森，八桂风霜散羽林。射石草中犹虎伏，戛金壁外有龙吟。梦回芒角生河鼓，醉后旌旗拂井参。莫向夷门寻旧隐，要离千载亦同心。
赠别郑仰田高士
作者：钱谦益
朝代：明
体裁：七言律诗

徒步追寻万里馀，飘然南下似投虚。赍持仙草当乾糗，摒挡空箱出蹇驴。闲代天符分雨滴，狂随�子掉雷车。幔亭云鹤时相过，定有空中寄我书。
赠别郑仰田高士
作者：钱谦益
朝代：明
体裁：七言律诗

徒步追寻万里馀，飘然南下似投虚。赍持仙草当乾糗，摒挡空箱出蹇驴。闲代天符分雨滴，狂随𥪡子掉雷车。幔亭云鹤时相过，定有空中寄我书。
赠博平郭太保
作者：钱谦益
朝代：明
体裁：七言律诗

兰锜三朝一敝裘，濯龙门外看车流。风窗自咏游仙句，金穴谁论特进侯。客到异书翻帐底，花开禊帖在床头。他时国史编家集，定与联珠一部收。
赠卢子繇
作者：钱谦益
朝代：明
体裁：七言律诗

云物关河报岁更，寒梅逼坐见平生。眉间白发垂垂下，巾上青天故故明。老去閒行聊种菜，朋来参语似班荆。楞严第十应三遍，已后东方鸡后鸣。
赠同行康孝廉
作者：钱谦益
朝代：明
体裁：七言律诗

青帘乌帽孝廉船，载酒移花共溯沿。长日素华凭几看，秋风湘帙对床眠。众香国里分香去，群玉峰头插玉旋。烟棹却回图画好，有人吟望指登仙。
赠夏童子端哥
作者：钱谦益
朝代：明
体裁：五言排律

端郎信不同，非我欲求蒙。背诵随人诘，身书等厥躬。倒怀尝论日，信口欲生风。灯盏调声病，棋枰喻国工。若令酬圣主，便可压群公。不见轩辕后，天师称小童。
赠寒山凝远知妄·其一
作者：钱谦益
朝代：明
体裁：七言绝句

徵君寂寞北山空，小宛新堂蔓草中。今日钟鱼相应答，夜深绀殿一灯红。
赠寒山凝远知妄·其二
作者：钱谦益
朝代：明
体裁：七言绝句

支遁千年鹤不来，赵家马鬣傍香台。寒山啁唽饥乌雀，齐向斋时授食回。
赠庐山知微长老
作者：钱谦益
朝代：明
体裁：古风

大师昔陷若卢狱，长老一身视饘粥。大师今埋五乳峰，长老六时司鼓钟。死生形影不相舍，长老为云师为龙。大师石塔何崔嵬，影堂正向庐山开。焚香扫地坐复卧，卧听瀑布如崩雷。塔里明灯尝不动，塔前青松手所种。若问长老年几何，长老身心尽如梦。
赠建昌痔医黄岐彬
作者：钱谦益
朝代：明
体裁：七言律诗

衰老翻于痼疾便，灵祇告戒起缠绵。得车知尔非论赏，馆客惭余巳判年。果痔木痈除物害，尻舆神马得天全。疡医本是天官属，医国方须肘后传。
赠张五叔维
作者：钱谦益
朝代：明
体裁：七言律诗

几枝柽柳半床尘，门外青山过雨新。送米僧来尝共食，乞花客至已忘贫。屋如韩愈诗中句，身是王维画里人。一曲洞箫判尽醉，桐华满地月如银。
赠张坦公·其一
作者：钱谦益
朝代：明
体裁：七言律诗

中书行省古杭都，曾有尚书曳履无。暂借愿厅居左辖，且抛手版领西湖。怀中日月韬龙节，匣里风雷閟虎符。携得岱宗云满袖，好将肤寸雨菰芦。
赠张坦公·其二
作者：钱谦益
朝代：明
体裁：七言律诗

中朝九伐勒殊勋，父老牵车拜使君。藉草定追苏白咏，浇花应酹岳于坟。西陵古驿连残烧，南渡行宫入乱云。注罢金经卧帘阁，诸天春雨自缤纷。
赠张绥子
作者：钱谦益
朝代：明
体裁：七言律诗

名园绿水履綦新，取次盘飧笑语真。戴笠经过看老客，荷衣出拜记留宾。十年宿草犹今雨，半壁残灯似故人。莫讶心期托年少，通家孔李更谁亲。
赠张翁敬修
作者：钱谦益
朝代：明
体裁：七言律诗

悬部垂帘近子成，不离阛阓得柴荆。心温药鼎常留火，髭拂琴弦偶作声。斋饭鸟分如伴侣，蓝舆儿舁即门生。看囊莫笑成羞涩，赢得腰缠鹤背轻。
赠归元恭八十二韵戏效元恭体
作者：钱谦益
朝代：明
体裁：古风

衰老寡朋旧，最爱元恭子。元恭亦昵余，不以老髦鄙。江村蓬藋乡，一岁数倒屣。懒病常畏人，蛛丝络巾履。啄木向仓琅，柴门撼马箠。无乃元恭乎，招延果然是。牵手共绝倒，岂但蛩然喜。过从永夕夜，笑抃移日晷。子如汗血驹，腾骧抺千里。怜我老识道，创残重依倚。问我诵读法，访我述作轨。罗网搜放失，针芒别疑似。即事难屡送，更端侳数起。把搔着痛痒，分疏豁癓痞。沈吟时解带，欣赏但抚几。艳艳梁月堕，摵摵灯花委。残杯冷复温，村酒薄弥旨。频看参旗横，每恨落月哆。孤愤填胸臆，沈忧滞骨髓。悲啼杂夜鸣，絮语倾漏水。有恨徒诅天，无聊且骂鬼。怦怦顾形影，刺刺忌僮婢。恨少只一口，较多馀两耳。世乱苦局促，来趣去亦驶。相期如弦望，一别即弦矢。伤离对灯烬，惜逝临洲渚。思君诚无度，抚己良有耻。子为太仆孙，家学承古始。嬉戏习丹铅，辟咡惯经史。摇笔断脩蛇，垂芒射青兕。吾衰久废学，顽疏迫濛圮。师丹事多忘，籍氏典失记。规矩偭高曾，先畴荒耘耔。子为鲁国儒，程朱接阶戺。端拜翻六经，攘臂㡿二氏。抠衣两楹奠，垂涎两庑祀。吾老归空门，卖身充佛使。贝叶开心花，明灯息意蕊。三幡研精微，四轮徵恢诡。与子异门墙，矢函算倍蓰。子负经世略，春秋志倾否。韬钤经握奇，扼塞图地理。棋局画兵符，酒旗树戎垒。吾少不如人，况复老如此。有眼如针孔，有胆如芥子。常苦心悬杵，徒誇耳成市。杯中看影蛇，床下听斗蚁。方当守要领，何暇共鞭珥。我叨一日长，子胜无我以。资强师则弱，盖函不相抵。子有百篇诗，藁本庋吾匦。元气含从衡，冥涨失津涘。四游围尺幅，八橪步寸跬。逐日杖不休，饮河暍未止。宋玉赋大言，庄生喻非指。唐衢哭苍茫，贾生涕重累。西音起促柱，易水歌变徵。望气指钟离，步天肇星纪。戏帝笑争博，叫天苦填珥。忧来每长吟，咏罢自抚髀。临风歌激昂，巡檐叹倚徙。中夜看牛斗，角芒正逦迤。飞动防出匣，封题谨累纸。吁嗟天地间，物类各斐亹。胡然此雨人，廓落无所底。昌黎叹双鸟，聊可相比拟。各促一处囚，天公岂徒尔。共工触不周，圆盘至今圮。方朔掉雷车，呀呀万人死。横为摩竭鱼，樯柅出口齿。竖作难陀龙，须弥摆头尾。女娲抟黄土，二物独岿峗。未知何方隅，安顿我与尔。祈住修罗宅，石扉屹双峙。逝登睹史天，外院隔尘滓。国土针端小，世界蜂窠庳。徒然劳胼胝，何用矜爪觜。言寻西王母，燕游玉山趾。紫海泥活活，黄竹雪靡靡。剩有不死药，藏贮月宫里。举杯劝姮娥，乞我方寸匕。我年八十一，子亦五十矣。
赠新安汪景谟·其一
作者：钱谦益
朝代：明
体裁：七言律诗

十里红楼映好春，朱颜绿发紫纶巾。少年曾儗龙头客，此日真成鹤背人。后土祠前花似玉，轩辕鼎里汞为银。竹西歌吹重城月，烂醉从他淮海尘。
赠新安汪景谟·其二
作者：钱谦益
朝代：明
体裁：七言律诗

阅尽沧桑鬓未华，悠悠人世几虫沙。忧时尚贮桓宽论，为国空馀卜式家。方朔旧听金马诏，陶朱终泛五湖槎。迎仙楼畔多仙侣，进酒应将枣似瓜。
赠新建喻嘉言
作者：钱谦益
朝代：明
体裁：七言律诗

公车不就幅巾徵，有道通儒梵行僧。习观湛如盈室水，炼身枯比一枝藤。尝来草别君臣药，拈出花传佛祖灯。莫谓石城还遁迹，千秋高获是良朋。
赠星士
作者：钱谦益
朝代：明
体裁：七言律诗

浇书摊饭醉仍眠，任运腾腾信往缘。万事未曾惟有死，此生自断岂繇天。宿酲巳过一千日，小驻还须五百年。更进一筹君识否，海山兜率正茫然。
赠潞安孙道人诗
作者：钱谦益
朝代：明
体裁：古风

道人昔踏天都峰，倒吸黄海餐芙蓉。道人今居太行脊，手扪天井煮白石。今年访我南冠囚，霜风裂面雪罨头。坠马折腰卧旅店，十日不食寒无裘。古来神仙多奇鸷，英雄回首人閒事。放骡老将青城客，椎龙少年仓海使。君今已作愚谷叟，肝胆轮囷尚如斗。蹇驴摺纸著巾箱，铁弹如风藏脑后。君不见新城司马气食虎，八十边庭抚骄虏。又不见沁水尚书磊落人，顾盻霜棱起眉宇。昔年执手禁城闉，阁道周庐旦复晨。沁水每忧当路犬，新城欲购解飞人。我从二公问孙老，拟学还丹事幽讨。二公笑我太早计，掷却金莲想火枣。十载推移陵谷中，可怜猿鹤与沙虫。宣云属虏填辽水，泽潞知交酹朔风。我得幽囚岂非幸，尚有残生坐眢井。耳豁依然箭著瘢，头童恰似颈生瘿。羊羔酒熟岁云暮，我心不留君且驻。君如朔雁我越鸟，相将会逐南枝去。虞山亦是一仙山，丹井银筒紫翠閒。结宇平临两湖水，朝飞丹鸽莫呼还。
赠濮老仲谦
作者：钱谦益
朝代：明
体裁：七言律诗

沧海茫茫换劫尘，灵光无恙见遗民。少将楮叶供游戏，晚向莲花结净因。杖底青山为老友，窗前翠竹似閒身。尧年甲子欣相并，何处桃源许卜邻。
赠王石谷
作者：钱谦益
朝代：明
体裁：七言律诗

乌目山头问隐沦，阴林席箭喜长贫。画◍王宰留真迹，人说黄公是后身。拂水千岩为粉本，◍山一亩作比邻。何妨烂醉湖桥月，捞得长瓶付酒◍。
赠盛子久
作者：钱谦益
朝代：明
体裁：七言律诗

镜里颠毛笑汗青，浮云心事鹤身形。金光共室常清净，玉斧寻真自杳冥。白毡鹫僧分竹杖，绛纱鹿女问莲经。家山只在柴门外，梵罢香销看翠屏。
赠砚
作者：钱谦益
朝代：明
体裁：七言律诗

紫纯端砚镇书楼，牛后真令龙尾羞。潦倒可怜书牍背，光华还忆草词头。摩娑便欲看云起，砥砺犹能为玉谋。更有淳熙九经在，归装巳足又何求。
赠翁朔州兆吉二首·其一
作者：钱谦益
朝代：明
体裁：七言律诗

朔云边雪梦鲈莼，数载方州一角巾。晕月围城悲饮血，嘶风归骑喜抽身。佛灯长似平安火，诗债浑如簿领尘。君正悬车吾削迹，东阡北陌好为邻。
赠翁朔州兆吉二首·其二
作者：钱谦益
朝代：明
体裁：七言律诗

吹藜高阁俯回廊，绛帐青灯列雁行。三传春秋推武库，一门簪笏俨灵光。谁从宣室虚前席，且说安昌坐后堂。尚忆荷衣呼出拜，白头愁绝旧书郎。
赠翁朔州兆吉二首丙子中春日茂苑相公谢政遄归招邀燕赏余与其仲启美张异度徐九一刘渔仲追陪信宿游虎丘支硎诸山记事四首·其一
作者：钱谦益
朝代：明
体裁：七言律诗

谢公高兴寄东山，迟日招邀共赐閒。问壑寻丘尘世外，巾车蜡屐画图閒。风寒乍勒回春候，云润俄经作雨还。最喜林深无虎豹，夕舂犹许历孱颜。
赠胡泌水
作者：钱谦益
朝代：明
体裁：七言律诗

甲第轩车互却迎，万人如海隐王城。五侯席上支颐坐，丞相门前掉臂行。突兀高楼看鼠坠，嵯峨老表算狸烹。谈天欲杜毗耶口，午夜燃灯礼净名。
赠陆墓邵叟是僧弥之父
作者：钱谦益
朝代：明
体裁：七言律诗

蓬蒿三径少追扳，中有高人善闭关。忙为市南行药去，閒从城北讨春还。斋时妇料供僧米，画里儿皴过雨山。寄语道旁名利客，青门原只在人閒。
赠陈鹤客兼怀朱朗诣
作者：钱谦益
朝代：明
体裁：七言律诗

雀喧鸠闹笑通津，横木为门学隐沦。名许诗家齐下拜，姓同孺子亦长贫。风前剪烛尊无酒，雪后班荆道少人。却忆西陵有羁客，荒鸡何处警霜晨。
赠顶目禅人
作者：钱谦益
朝代：明
体裁：七言绝句

晓日穹窿法鼓鸣，山茶树上鹧鸪声。浑身是眼原非眼，有眼何须顶上生。
走笔赠祝子坚兼订中秋炼药之约
作者：钱谦益
朝代：明
体裁：古风

昔闻汉祝生，厉节希史鱼。抗论柱监铁，彼哉桑大夫。子坚岂其后，席帽北上书。叫呶银台门，奋臂叱庸奴。朝右咸缩舌，投劾归寒庐。读书金华山，抱膝候皇虞。邂逅古仙人，挍以青囊书。采掇草药精，烹炼投冰壶。壶中药涓滴，可以苏寰区。上医在医国，何事公与孤。我老偪耄耋，藉子润彫枯。兰江一棹来，十载抒郁纡。饮我香草露，一酌炎歊除。太息语子坚，火云蒸八隅。天地如笼甑，雩舞空嗟吁。我闻华元化，心孔察锱铢。脾腑或半腐，处药为栉梳。悲哉今世人，心脾烂无馀。车上徒悬蛇，束手将何如。子坚向天笑，仰视飞鸟徂。相期八九月，访我红豆居。白月正中秋，玉盘承方诸。我家虞山侧，药草多于蔬。自从虞仲来，采药皆仙儒。我埽乌目云，候子双飞凫。庶彼淳于斟，于焉逢慧车。
赵璧
作者：钱谦益
朝代：明
体裁：五言绝句

赵璧连城贵，兰花有国香。犹堪傅脂粉，三十侍中郎。
路易公安卿置酒包山官舍即席有作二首·其一
作者：钱谦益
朝代：明
体裁：七言律诗

绿酒红灯簇纸屏，临觞三叹话晨星。刊章一老馀头白，抗疏千秋托汗青。龙起苍梧怀羽翼，鹤归华表贮仪型。撑肠磈垒须申写，放箸扪胸拉汝听。
路易公安卿置酒包山官舍即席有作二首·其二
作者：钱谦益
朝代：明
体裁：七言律诗

霜鬓飘萧念旧恩，郎君东阁重相存。饥来羹馔偏忘劝，乱去清歌记断魂。故国湖山禾黍日，秋风宾客孟尝门。灯前战垒经吴越，范蠡船头好共论。
载花易书诗赠泰和杨弱生
作者：钱谦益
朝代：明
体裁：七言律诗

载得名花换异书，章江一棹好春馀。花如姹女辞金屋，书比黄衣下玉除。青镜瑶芳嗤换马，碧山芸草唤焚鱼。新书塞屋花仍放，载酒争过杨子居。
辛丑二月四日宿述古堂张灯夜饮酒罢有作·其一
作者：钱谦益
朝代：明
体裁：七言律诗

神居仙治气葱茏，山槛云兴阑槛中。东夏衣冠馀白发，西台堂构又春风。架披缃竹标青白，杯压蒲萄泛碧红。从此吾家好风物，引杯烧竹与君同。
辛丑二月四日宿述古堂张灯夜饮酒罢有作·其三
作者：钱谦益
朝代：明
体裁：七言律诗

繁华第宅太平时，山满高楼夜宴迟。醉倒绿窗宾作主，笑喧红袖祭为尸。重帘劝酒鹦哥语，促坐分甘燕子窥。弹指昔游今四世，当筵引满复何辞。
辛丑二月四日宿述古堂张灯夜饮酒罢有作·其二
作者：钱谦益
朝代：明
体裁：七言律诗

地茅天雾昼冥冥，斋阁清晨拜六经。隐几新诗千律吕，萦窗古字照丹青。文嗤写豕都疑亥，学笑餐鱼每食丁。惭愧师丹老多忘，贝多叶里读书萤。
辛丑二月四日宿述古堂张灯夜饮酒罢有作·其四
作者：钱谦益
朝代：明
体裁：七言律诗

春寒料峭管弦清，坐看人间沧海更。乐阕龙宫催急鼓，歌穿鱼钥出重城。电骁云北天舒笑，月转花西帝解酲。狂杀婆留老孙子，醉看牛斗到参横。
辛卯春尽歌者王郎北游告别戏题十四绝句以当折柳赠别之外杂有寄托谐谈无端讔谜间出览者可以一笑也·其一
作者：钱谦益
朝代：明
体裁：七言绝句

桃李芳年冰雪身，青鞋席帽走风尘。铁衣毳帐三千里，刀软弓欹为玉人。
辛卯春尽歌者王郎北游告别戏题十四绝句以当折柳赠别之外杂有寄托谐谈无端讔谜间出览者可以一笑也·其七
作者：钱谦益
朝代：明
体裁：七言绝句

阁道雕梁双燕栖，小红花发御沟西。太常莫倚清斋禁，一曲看他醉似泥。
辛卯春尽歌者王郎北游告别戏题十四绝句以当折柳赠别之外杂有寄托谐谈无端讔谜间出览者可以一笑也·其三
作者：钱谦益
朝代：明
体裁：七言绝句

红旗曳制倚青霄，邺水繁花未寂寥。如意馆中春万树，一时齐让郑樱桃。
辛卯春尽歌者王郎北游告别戏题十四绝句以当折柳赠别之外杂有寄托谐谈无端讔谜间出览者可以一笑也·其九
作者：钱谦益
朝代：明
体裁：七言绝句

邯郸曲罢酒人悲，燕市悲歌变柳枝。醉觅荆齐旧徒侣，侯家一妪老吹篪。
辛卯春尽歌者王郎北游告别戏题十四绝句以当折柳赠别之外杂有寄托谐谈无端讔谜间出览者可以一笑也·其二
作者：钱谦益
朝代：明
体裁：七言绝句

官柳新栽辇路傍，黄衫走马映鹅黄。垂金曳缕千千树，也学梧桐待凤凰。
辛卯春尽歌者王郎北游告别戏题十四绝句以当折柳赠别之外杂有寄托谐谈无端讔谜间出览者可以一笑也·其五
作者：钱谦益
朝代：明
体裁：七言绝句

多情莫学野夗央，玉勒金丸傍苑墙。十五胡姬燕赵女，何人不愿嫁玉昌。
辛卯春尽歌者王郎北游告别戏题十四绝句以当折柳赠别之外杂有寄托谐谈无端讔谜间出览者可以一笑也·其八
作者：钱谦益
朝代：明
体裁：七言绝句

可是湖湘流落身，一声红豆也沾巾。休将天宝凄凉曲，唱与长安筵上人。
辛卯春尽歌者王郎北游告别戏题十四绝句以当折柳赠别之外杂有寄托谐谈无端讔谜间出览者可以一笑也·其六
作者：钱谦益
朝代：明
体裁：七言绝句

压酒吴姬坠马妆，玉缸重碧腊醅香。山梨易栗皆凡果，上苑频婆劝客尝。
辛卯春尽歌者王郎北游告别戏题十四绝句以当折柳赠别之外杂有寄托谐谈无端讔谜间出览者可以一笑也·其十
作者：钱谦益
朝代：明
体裁：七言绝句

凭将红泪裹相思，多恐冬哥没见期。相见只烦传一语，江南五度落花时。
辛卯春尽歌者王郎北游告别戏题十四绝句以当折柳赠别之外杂有寄托谐谈无端讔谜间出览者可以一笑也·其十一
作者：钱谦益
朝代：明
体裁：七言绝句

江南才子杜秋诗，垂老心情故国思。金缕歌残休怅恨，铜人泪下已多时。
辛卯春尽歌者王郎北游告别戏题十四绝句以当折柳赠别之外杂有寄托谐谈无端讔谜间出览者可以一笑也·其十三
作者：钱谦益
朝代：明
体裁：七言绝句

春风作态栋花飞，清醥盈觞照别衣。欲我覆巾施梵咒，要他才去便思归。
辛卯春尽歌者王郎北游告别戏题十四绝句以当折柳赠别之外杂有寄托谐谈无端讔谜间出览者可以一笑也·其十二
作者：钱谦益
朝代：明
体裁：七言绝句

灰洞溟濛朔吹哀，离魂嘿嘿绕苏台。红香翠煖山塘路，燕子杨花并马回。
辛卯春尽歌者王郎北游告别戏题十四绝句以当折柳赠别之外杂有寄托谐谈无端讔谜间出览者可以一笑也·其十四
作者：钱谦益
朝代：明
体裁：七言绝句

左右风怀老旋轻，捉花留絮漫多情。白头歌叟金禅老，弥佛灯前诅汝行。
辛卯春尽歌者王郎北游告别戏题十四绝句以当折柳赠别之外杂有寄托谐谈无端讔谜间出览者可以一笑也·其四
作者：钱谦益
朝代：明
体裁：七言绝句

筚篥休吹芦管喑，金尊檀板夜沉沉。莫言此地无鸲鹆，乳燕雏莺到上林。
辛已元日雪后与河东君订春游之约
作者：钱谦益
朝代：明

新年转自惜年芳，茗椀薰炉殢曲房。雪里白头看鬓发，风前翠袖见容光。官梅一树催人老，宫柳三眠引我狂。西碛蓝舆南浦棹，春来只为两人忙。
辛巳元日
作者：钱谦益
朝代：明
体裁：七言律诗

新年转自惜年芳，茗碗薰炉殢曲房。雪里白头看鬓发，风前翠袖见容光。官梅一树催人老，宫柳三眠引我狂。西迹蓝舆南浦棹，春来只为两人忙。
辛巳除夕
作者：钱谦益
朝代：明
体裁：七言律诗

风吹漏滴共萧然，画尽寒灰拥被眠。昵枕熏香如昨夜，小窗宿火又新年。愁心爆竹难将去，永夕缸花只自圆。悽断鳏鱼浑不寐，梦魂那得到君边。
辛未元日次除夕韵
作者：钱谦益
朝代：明
体裁：七言律诗

流年赴壑值斯晨，历落艰危五十春。已与昌黎同命主，更推渤海作诗神。移山莫问河滨叟，卜宅还招栗里邻。拜罢北堂无一事，商量蜡屐伴高人。
辛未除夕
作者：钱谦益
朝代：明
体裁：七言律诗

除夜柴门独放闲，新愁旧梦总相关。半生心事寒灯里，数载交游宿草閒。懒听比邻喧爆竹，笑看童稚撞冰山。春风一棹沧浪曲，应占渔庄第几湾。
过临清追昔游有作二首·其一
作者：钱谦益
朝代：明
体裁：七言律诗

丁字帘帏不下钩，疏疏微霰点红楼。明妆促坐生春色，画烛娇歌荡旅愁。油壁小车争自至，红笺名纸妒他收。而今只有垂杨在，秃尽枝条撩白头。
过临清追昔游有作二首·其二
作者：钱谦益
朝代：明
体裁：七言律诗

倦游还忆壮游人，席帽毡车二十春。醉捲白波轻酒敌，笑拈红袖比花神。芳颜老去为商妇，旅鬓穷归有角巾。为问长干新乐府，壁閒谁与拂埃尘。
过方司马子玄故第
作者：钱谦益
朝代：明
体裁：七言律诗

秋卷书生射策过，即看殊锡寄关河。白山节镇�烟少，丹旐遄归荫叙多。二八金钟县甲第，三千铁骑拥雕戈。白头老友春风泪，寂寞生刍问雀罗。
过方司马子玄故第
作者：钱谦益
朝代：明
体裁：七言律诗

秋卷书生射策过，即看殊锡寄关河。白山节镇𤇺烟少，丹旐遄归荫叙多。二八金钟县甲第，三千铁骑拥雕戈。白头老友春风泪，寂寞生刍问雀罗。
过淮上二绝句·其一
作者：钱谦益
朝代：明
体裁：七言绝句

漂母祠堂落照边，城南垂钓故依然。君看市上纷纷者，何限淮阴旧少年。
过淮上二绝句·其二
作者：钱谦益
朝代：明
体裁：七言绝句

鸟尽弓藏事惘然，英雄终不受人怜。生平跨下能蒲伏，只是羞随哙等肩。
过清江浦遥寄故人
作者：钱谦益
朝代：明
体裁：七言律诗

跨下桥边又此行，赭衣白发可怜生。班荆却喜无人问，刻木秖愁有吏迎。惜别飞花憎岸草，相留语燕笑林莺。多情依旧长淮水，流入清江伴橹声。
过清流关读尹二员外题壁诗云莫道时清关失险勇夫重闭自春秋欧阳公曰漠然徒见山高而水清其意尤可感也辄书短歌继之
作者：钱谦益
朝代：明
体裁：古风

南滁介恃江淮土，清流一关作门户。山环径复路砑然，万马盘空忽轩舞。关门悬霤通井干，逶迤中原去莫捍。临濠王气芒砀云，后却前迎势凌乱。我来吊古清流关，升关四望山孱颜。山高水清如昨日，战垒刬削沙蓬閒。清流失据晖凤死，十五万人刲羊豕。降幡已分树石头，钓丝何用量江水。承平天地无南北，巾车舂粮从所适。勇夫重闭自春秋，尹生之言使我忧。
过滁州怀李三长蘅长蘅偕上公车爱滁阳山水有异时吏隐之约故及之
作者：钱谦益
朝代：明
体裁：七言律诗

十五年前再往还，停车犹记并开颜。风霜宛尔如君秀，泉石依然笑我顽。行役总归鸿爪迹，怀人仍在马蹄閒。环滁官舍琴台畔，拄笏知谁解看山。
迎春日偕河东君泛舟东郊作
作者：钱谦益
朝代：明
体裁：七言律诗

罨画山城画舫开，春人春日探春来。帘前宿晕犹眠柳，镜里新妆欲笑梅。花信早随簪鬓发，岁华徐逐荡舟回。绿尊红烛残年事，传语东风莫漫催。
迎春曲春夜别阳羡蒋泽礨
作者：钱谦益
朝代：明
体裁：古风

去年春归苦寂寞，抚槛题诗对红药。送春恰似别好友，情事懵腾数日恶。今年献岁春始回，山翁迎春开春醅。雪花盈阶梅绕屋，好友又逐春风来。与君结发俱壮游，取次逢春三十秋。年年春恨如流水，岁岁春风旋白头。与君就花移酒海，叹息风光不相待。南翔青简犹未沬，吴门黄閤今何在。与君莫漫羡朱门，朱门春多白日昏。氍毹夜月愁眉样，屈䣛屏风舞袖魂。不若春宵酌春酒，促席行杯递为寿。明灯箫管度新曲，夜雨盘餐剪春韭。惜君别去殊草草，春来未几君去早。却怜君去似春归，但愿春来比君好。今年元夜两冰轮，料理三春作四春。莫放梅花随腊雪，更栽桃树待春人。
迎神曲·十二首选四
作者：钱谦益
朝代：明

被发骑龙事渺然，栾公立社自年年。臂鹰老手还余我，伏腊鸡豚掠社钱。三年蜀血肯销沉？我所思兮在桂林。却望苍梧量泪雨，湘江何似五湖深。日蚀麒麟格斗余，山河两戒眇愁予。兰沧渡后无消息，且坐前潮伴子胥。真王异姓指河山，箫鼓丛祠报赛间。咫尺灵飞催后命，红云仍押祝融班。
追和朽庵和尚乐归田园十咏 其一 归去来兮至觉今是而昨非次韵
作者：钱谦益
朝代：明
体裁：七言律诗

久在樊笼始见几，高人只是急流归。畏荣未必知吾意，忤物何妨与世违。戢羽岂容寻往迹，悬车自合敛馀辉。却嫌此老还多事，形影神中辩是非。
追和朽庵和尚乐归田园十咏 其七 策扶老以流憩至抚孤松而盘桓次韵
作者：钱谦益
朝代：明
体裁：五言律诗

拂拭尘中眼，舒眉饱看山。山将人并憩，杖与我俱閒。入景恋迟暮，孤松欣往还。出云并倦鸟，幽意总相关。
追和朽庵和尚乐归田园十咏 其三 问征夫以前路恨晨光之熹微用韵
作者：钱谦益
朝代：明
体裁：七言绝句

平陆成江怅我情，濛濛时雨逗初晴。征夫指点晨光好，还向柴桑一路明。
追和朽庵和尚乐归田园十咏 其九 农人告余以春及至曷不委心任去留次韵
作者：钱谦益
朝代：明
体裁：五言律诗

窈窱崎岖意，舟车丘壑閒。泉流荣木下，春入老农颜。万物谁非寓，吾生会有还。达大亦同尽，赢得去留闲。
追和朽庵和尚乐归田园十咏 其二 舟摇摇以轻飏风飘飘而吹衣用韵
作者：钱谦益
朝代：明
体裁：五言律诗

少日成惆怅，行迷喜得归。鹤应知我返，鸥亦傍人飞。白水浮孤棹，青山见素衣。飘摇谢尘网，昔梦但依俙。
追和朽庵和尚乐归田园十咏 其五 引壶觞以自酌至审容膝之易安用韵
作者：钱谦益
朝代：明
体裁：七言绝句

壶酒庭柯徙倚看，南窗也似北窗宽。人生何限遑遑者，两膝随身没处安。
追和朽庵和尚乐归田园十咏 其八 归去来兮至乐琴书以销忧次韵
作者：钱谦益
朝代：明
体裁：古风

世人似鼠竞窭薮，陶家老翁悟已久。官中束带肯折腰，山寺闻钟却回首。南村何事更东林，种莲岂必殊垂柳。亲朋情话聊解颜，琴书流览总敝帚。篮舆醉卧人不知，扣门乞食我何有。我生捽兀略相似，玉堂今作扶犁手。和诗敢效儋耳翁，感怀窃比朽庵叟。归来筑室祀靖节，左白右苏配以偶。故山松菊当蘋藻，荐彼清琴侑浊酒。
追和朽庵和尚乐归田园十咏 其六 园日涉以成趣门虽设而尝关次韵
作者：钱谦益
朝代：明
体裁：七言绝句

群辅录中看世代，周王传里见乾坤。此翁枯稿君知否，容易人閒说闭门。
追和朽庵和尚乐归田园十咏 其十 胡为乎遑遑欲何之至乐夫天命复奚疑次韵
作者：钱谦益
朝代：明
体裁：古风

人生如教射，一发贵善息。陶潜避俗翁，枯稿非本色。惜哉时不偶，横流汜邦域。雄剑在室中，光芒閟淩逼。洗涤资禅心，抹摋仗酒力。酒酣咏荆轲，深情自玆得。耘耔尽能事，啸歌见天则。醉来恕缪误，聊用齐淑慝。仕晋诚苦饥，逃宋惧弗克。乘化游纵浪，乐尽付冥默。能潜乃龙性，可谏匪凤德。馀事作诗人，遗名隶酒国。我和朽庵诗，游戏并笔墨。悠悠千载后，会有高人识。
追和朽庵和尚乐归田园十咏 其四 乃瞻衡宇至有酒盈尊次韵
作者：钱谦益
朝代：明
体裁：古风

僮稚憙我归，舒雁却前望。眼明记旧宇，身闲去宿恙。看松绕荒径，采菊泛新酿。英英南山云，庶与我心况。
追悼刘生
作者：钱谦益
朝代：明
体裁：七言律诗

腥风吹浪海天昏，蹙缩鲸波战血浑。万里龙城沉水府，一身鱼腹答君恩。下从乃祖良无愧，上对先皇定有言。南斗朱旂应在眼，不劳楚些与招魂。
送丘俞二将军
作者：钱谦益
朝代：明
体裁：七言律诗

佩印曾经拥节麾，荷戈今复戴恩私。即看夏雨平反日，又是秋风选将时。索虏共惊新壁垒，岛夷还识旧旌旗。白头未试猿公术，短后犹堪作健儿。
送于锵秀才南归
作者：钱谦益
朝代：明
体裁：古风

木星入斗霾且霿，疾雷震电当严冬。孤臣束身待谴逐，攒头缩颈如寒虫。瓴甋累门断人迹，谯诃匝户势浩汹。于子襆被就我宿，掉臂径突重围中。朔风褰帘霜著壁，油灯无燄光曈曚。布衾泼水寒不寐，骹背依倚弯角弓。训狐号屋鼠齧器，梦魇惊觉杵撞胸。更阑漏尽坐相慰，软语唧唧疑吟蛬。有时激昂抚枕席，蹴我起听谯楼钟。誓将排云叫阊阖，寄笺苦恨飞廉慵。嗟子长身秀眉目，轮囷肝胆谁与同。我歌汝和良足乐，冰天雪窖春融融。春来几何忽巳老，杨花如雪飞城东。爱而思子苦不见，三月新妇关房栊。一朝扣门声剥啄，策蹇揖我归匆匆。我身正坐不得去，别子目断南飞鸿。子归解装正初夏，楝花风过榴花红。故人见子应叹息，讯我颜状悲途穷。我生有命可自断，世事岂异马耳风。黄阁知为何老子，白首仍是旧阿侬。梵川绿净不可唾，金坛酒碧照盏空。五噫未遂吴市隐，十赉行割华阳封。因风寄语勿惆怅，料理家酿迟醉翁。
送人之广东
作者：钱谦益
朝代：明
体裁：七言律诗

客衣初授省装绵，南食秋衾枫叶边。不是之官持汉节，何妨过岭歃贪泉。兵依黄木占烽戍，吏映红蕉望海船。驿路逢人还问我，为言霜鬓正萧然。
送人还白门
作者：钱谦益
朝代：明
体裁：七言律诗

冒絮支床老病身，闭门消煞二分春。经残自乞邻家火，客到聊除坐榻尘。流水故依垂钓叟，桃花但引捕渔人。秦淮旧日邀游侣，柳市镫船念我频。
送任侍御巡按吴中二首·其一
作者：钱谦益
朝代：明
体裁：七言律诗

鹰隼秋高刷羽翎，争传风简下青冥。遥看牛斗消氛祲，先向虚危候德星。螟蟘化为霜雪气，鱼龙不动海波腥。采风愿奏吴趋曲，骢马歌谣处处听。
送任侍御巡按吴中二首·其二
作者：钱谦益
朝代：明
体裁：七言律诗

帝为东南减膳飧，捐租加赋诏频烦。夏周七浦资渠锸，单郏三江待讨论。析木帆樯输北极，扶桑岛溆护东门。吴宫稻蟹应无恙，莫忘飞章慰至尊。
送何士龙南归兼简卢紫房一百十韵
作者：钱谦益
朝代：明
体裁：古风

崇祯圣天子，帝德迈陶唐。畴咨若余采，共吺乱纪纲。钩党穷部牒，告讦登岩郎。群小竞趣走，翕若中风狂。峨峨格天阁，沉沉偃月堂。聚族谋旦晚，锁门算昏黄。手缮女奴迹，足摩胥史床。讽指变鹿马，蜚语沸蜩螗。牢修既告变，朱并复上章。纳言敢封驳，投匦任披猖。伊余退废士，杜门事耕桑。十年守环堵，一朝锁锒铛。天威赫震电，门户破苍黄。诏纸疾若飞，官吏仆欲僵。有母殡四载，凄风吹画荒。有儿生九龄，读书未盈箱。宾客鸟兽散，亲族忧以痒。或有彊近者，惧累遗祸殃。目笑复手笑，坚坐看戏场。或有狰狞者，黠鼠而贪狼。毁室谋取子，坏垣隳我杗。揶揄反皮面，谣诼腾诽谤。唯有负佣流，弛担语䀌伤。唯有庞眉叟，戟乎呼彼苍。市人为罢市，僧院各炷香。我心鄙儿女，刺刺问束装。暮持襆被出，诘朝抵金阊。门生与朋旧，蜂涌来四方。执手语切切，流襟泪浪浪。惜我傔从弱，念我道路长。或云权倖门，刺客如飞蝗。穴颈不见血，探头入奚囊。或云盘飧内，鸩堇寘稻梁。匕箸一不慎，坟裂屠肺肠。谁与警昏夜，谁与卫露霜。谁与扶跋疐，谁与分劻勷。何生奋袖起，云也行所当。阖门置新妇，问寝辞高堂。典衣买书剑，首路何慨慷。是时冯使君，送我临京江。逝将解符印，从我俱存亡。敬子执高节，再拜举壶觞。江流怒飞立，三山摆雷硠。白日忽西匿，青天为低昂。行行度淮水，登顿相扶将。吊古漂母庙，祈灵岱宗阳。杜亭贤主人，寄馆仍异粻。不惮开车载，不难复壁藏。窥户无停屦，追踪多饮章。归死赴司败，垂头就桁杨。汹汹同文狱，剜肌生痏疡。共庄籍口语，曾史主盗臧。百死无一免，引义自激昂。嘱累皮与肉，坚忍枝爇榜。多谢老头颅，旦暮虎穴葬。何生夜草疏，奋欲排帝阊。黯淡蚊扑纸，倾欹蚓成行。残灯焰明灭，房心吐寒芒。祖宗牖惚恍，天心鉴明明。眉山摘牙牌，分宜放钤冈。执彼三尸虫，打杀铜驼傍。孤臣获更生，朝市喜相庆。吁嗟祸福交，谁能保故尝。兴曾附萧傅，畏终叛吕防。何以见鲁卫，徒然痛陈臧。叹子一逢掖，眇小少不飏。秉锧乞收李，举幡请留阳。拟子于何蕃，谱谍诚有光。孟冬家书来，念母心不遑。有忧食三叹，矧乃惰与翔。星言卷衣被，别我归故乡。我欲絷子驹，顾视心伥伥。子行急师难，子归慰母望。丹青或可渝，此义永不爽。我欲送子去，铁门限堵墙。圜土无尺水，何以当河梁。我欲与子诀，有如瞽失相。駏蛩一相背，啮负徒仿佯。旋思狱急日，痛愈抚钜创。炙手势转热，弥天网高张。叫阍远万里，引刀耻自戕。和药趣朱游，呼囚到王章。黑暗牢狱苦，炎蒸三伏炀。矮栅栖鹅鸭，粪壤转蛣蜣。卧熏腐胔臭，渴饮伏尸浆。夜夜入针孔，朝朝坐剑铓。此日吾与尔，志壹气益强。高论穷结绳，和歌出宫商。人生如嗜味，患难宜饱尝。阨陈良亦乐，在莒安可忘。道远兵甲阻，岁暮雨雪雱。单行寡命侣，蹇驴艰服箱。冰坚埽狐踪，雪深埋鹿迒。禽兽犹蹢䠱，子行慎趺踼。我行亦不远，归心急鸹鸧。介恃圣明主，数日离火汤。纵使荷戈殳，终然反菰蒋。买舟具笭箵，结庵依桄榔。矫志厉桑榆，与子共缥缃。学诗辨四始，识字探三仓。频年苦病患，学殖日以荒。我欲师宁戚，秉烛代日光。勿复慕富贵，时世难颉颃。引镜看头目，岂是鼠与獐。勿复忧贫贱，顺逆随牛羊。譬如死牢户，谁以躯命偿。拂水有丙舍，青山抱长廊。老桂长新枝，江梅发古香。君归持此诗，洒埽揭东厢。解鞍憩杜亭，先以告紫房。
送傅给事归晋安
作者：钱谦益
朝代：明
体裁：七言律诗

客路桃花春水生，都门祖帐蔼新晴。垆香袖染晨晖重，衮职身违午梦轻。青琐洞门栖乳燕，碧梧高树隐啼莺。金台折赠新杨柳，可似南中橘柚荣。
送僧游峨眉
作者：钱谦益
朝代：明
体裁：七言绝句

剑外徵兵羽檄忙，传烽午夜照瞿塘。双峨大有閒人在，坐断千林看佛光。
送兵部董侍郎总督宣大二首·其一
作者：钱谦益
朝代：明
体裁：七言律诗

幽并两道建牙中，列帐萧然静朔风。千队市场来种马，百年御幄护槐龙。军前挥扇油幢碧，閤里传签画烛红。插汉一山屏障外，更烦前箸策辽东。
送兵部董侍郎总督宣大二首·其二
作者：钱谦益
朝代：明
体裁：七言律诗

素囊游牧近云中，挟赏连兵势渐雄。并镇规图传往牒，摆边残卒卧雕弓。中朝但出金缯计，胡妇频仍玉册封。屈指中兴功第一，雅诗吾欲嗣车攻。
送刘宫谕奉诏觐省
作者：钱谦益
朝代：明
体裁：七言律诗

诏许词臣觐北堂，桃花春水带恩光。承欢每说天颜喜，爱日遥听禁漏长。膝下锦袍供戏綵，手中色线补垂裳。六宫正茂珩璜训，早晚肩舆内殿旁。
送刘编修颁诏朝鲜十首·其一
作者：钱谦益
朝代：明
体裁：七言绝句

鸭江水绿兔山青，鸿范犹传旧典刑。新传五行归论奏，清朝访落待横经。
送刘编修颁诏朝鲜十首·其七
作者：钱谦益
朝代：明
体裁：七言绝句

宝文清燕集襟裾，飞阁临川类石渠。试按图经问遗迹，輶轩莫忘访遗书。
送刘编修颁诏朝鲜十首·其三
作者：钱谦益
朝代：明
体裁：七言绝句

金函玉节日边行，辽海策光接汉京。黑水残波休作浪，黄河巳为圣人清。
送刘编修颁诏朝鲜十首·其九
作者：钱谦益
朝代：明
体裁：七言绝句

逆奴四路拒王师，一鼓兼闻创属夷。应有圣朝哀痛诏，满城忠义鬼先知。
送刘编修颁诏朝鲜十首·其二
作者：钱谦益
朝代：明
体裁：七言绝句

复国威灵薄海滨，龙衣虎节照青春。东藩遗老争垂泪，又见神宗旧史臣。
送刘编修颁诏朝鲜十首·其五
作者：钱谦益
朝代：明
体裁：七言绝句

箕子墓对檀君祠，墓前山色满城陴。知君系马无穷思，正是春风麦秀时。
送刘编修颁诏朝鲜十首·其八
作者：钱谦益
朝代：明
体裁：七言绝句

属国山川斥堠连，咨诹命使岂徒然。图经旧说宣和好，不载陪臣赠和篇。
送刘编修颁诏朝鲜十首·其六
作者：钱谦益
朝代：明
体裁：七言绝句

平壤城边战骨丛，更闻丽妇哭征东。熙宁雅乐君须访，兼采夷歌备国风。
送刘编修颁诏朝鲜十首·其十
作者：钱谦益
朝代：明
体裁：七言绝句

自古论兵贵伐交，出奇左掖捣奴巢。词臣归献平夷捷，并与衰迟一解嘲。
送刘编修颁诏朝鲜十首·其四
作者：钱谦益
朝代：明
体裁：七言绝句

七略传书在汉庭，高文典册并峥嵘。皇家不用閒词赋，未许鸡林识姓名。
送南云和尚
作者：钱谦益
朝代：明
体裁：七言律诗

鹑尾旄头道路艰，江干吹笛泪潸潸。芒鞋露肘朝天去，败絮蒙头乞食还。故国乌仍啼楚幕，中原鹿正走秦关。崆峒仙杖无消息，万里军持且未閒。
送南刑部侯主事入贺冬至节觐省其尊人太傅公兼奔长公之丧
作者：钱谦益
朝代：明
体裁：七言律诗

清时贵戚总能文，琼萼瑶枝孰并君。觐省长安元近日，会朝冬至正书云。石城皓月悬鸠署，易水寒风掠雁群。燕市停鞭倘相忆，玉河落叶尚纷纷。
送吴兴公游下邳兼简李条侯
作者：钱谦益
朝代：明

落花飞雨搅邗沟，襆被奚囊感薄游。宝剑千金吴季子，长城半壁汉条侯。高榆耕垒连沧海，深柳书堂枕碧流。共话老夫应失笑，春深冒絮尚蒙头。
送吴兴公游下邳兼简李条侯
作者：钱谦益
朝代：明
体裁：七言律诗

落花飞雨搅邗沟，襆被奚囊感薄游。宝剑千金吴季子，长城半壁汉条侯。高榆耕垒连沧海，深柳书堂枕碧流。共语老夫应失笑，春深冒絮尚蒙头。
送吴梅村宫谕赴召
作者：钱谦益
朝代：明
体裁：七言律诗

清和黄叶满平芜，月驾星轺肃首途。病起恰逢吴八月，赋成还比汉三都。香炉烟合朱衣在，宫扇云开玉佩趋。花院槐厅多故事，早传音信到菰芦。
送姚方伯复官
作者：钱谦益
朝代：明
体裁：七言律诗

解网殊恩应祷求，褰帷重许镇方州。旄头角动催庚癸，索口星移向斗牛。竹马旧童迎去幰，桑林新雨拂行辀。高牙大纛寻尝事，还为东南借一筹。
送孙光甫再守泉州
作者：钱谦益
朝代：明
体裁：七言律诗

棠阴秋来正蔚然，儿童竹马又喧阗。绕城桐叶新幡戟，夹路松声旧管弦。问俗不须停早盖，之官仍是酌清泉。他时温诏如徵拜，记取重临似颍川。
送座主王文肃公之子故户部郎中淑抃归关中叙旧述怀一百韵
作者：钱谦益
朝代：明
体裁：五言排律

盗贼南山里，干戈左辅边。黔黎成狗鼠，沃野变烽烟。长吏婴城免，将军弃甲遄。流离踰四塞，侵略过三川。力拒君何勇，潜攻寇颇獧。儿能张两翼，身即领中坚。据险乘墙屋，飞机㩧㼾砖。苍头咸用命，赤手或当先。浴血扪创面，桩喉数断咽。长安舒羽檄，馀贼返戈鋋。国有孤臣哭，家亡坐客毡。所欣文未坠，敢叹室如悬。秦市难增减，金陵好契镌。提携书数十，跋涉路三千。汳水秋风急，淮河落日玄。虺隤荒店马，眩运下江船。握手翻疑梦，沉吟却问年。酒巡街鼓缓，语热烛花圆。撩眼风尘色，经心香火缘。可堪今契阔，还记昔骈阗。万历丁中叶，三秦甲大贤。举朝推柱地，寰海望回天。子又登高第，师将秉化权。槐堂纡紫绶，杏苑簇红笺。座主龙门峻，诸生雁塔联。愚蒙惭造士，流俗艳登仙。衣钵援垂手，宫墙企及肩。断金容冶铸，攻玉荷陶甄。拟议纶扉笔，追陪浴殿员。风从徵翕习，雨散遘迍邅。世豫私门孽，朝清国论偏。部魁南北署，党禁绍熙沿。杓直星依指，芒寒宿避躔。清流常皎皎，丑类正骞骞。伏莽兴戎壮，高墉射隼便。钟原因物扣，镜不为人妍。肯待三年报，都将一网褰。搆兵弥浙楚，馀烬合昆宣。枉状波翻覆，飞章矢属连。门兰嗟并艾，釜豆泣相煎。自解蓬池直，归耕漆水田。人知马融草，孰赠绕朝鞭。敛手临空局，抠衣任老拳。城南瞻气象，渭北钓清泉。雒下居仍介，关西望益专。窗�题障塞，草野画征廛。虎观敷陈邈，龙楼羽翼捐。储宫商老虑，国步�人怜。纷浊登楼外，忧危揽镜前。龙胡衔主恤，狼尾望公还。山斗看崔岿，沧桑又改迁。少阳蒙出震，雌霓比连卷。簸扇佥壬巧，冯依妇寺癫。决藩笞万燝，钩党考杨涟。削籍空三事，刊章沸八埏。拖肠难仰药，折骨羡沉渊。媪子繁螟蟘，阉儿长蚁蝝。咸宁新乳虎，猗氏老饥鸢。日日惊追捕，家家庀橐饘。槛车拌并载，牢户尽平填。祈死身如赘，忧生骨亦㾓。鬼神犹助虐，夫子遂长眠。拉折灵胡掌，崩隤玉女莲。关河悲黯憺，魑魅喜蹁跹。高冢侯芭土，修门宋玉篇。百身吁可赎，七尺愧犹全。暂许茅连茹，俄看草蔓延。孤踪何朴遫，群刺总翩翾。封印藤麻格，堆盘火齐鲜。覆金供鼠赫，点玉聚蝇膻。共叹詹来鲁，空招隗至燕。食宁留硕果，饮遽散初筵。霾曀箕风暗，飞流斗域殷。觚棱朝恋阙，襆被夜乘艑。藿食还初服，衡门省宿愆。折铛煨粥饭，秃笔弄丹铅。幸得悬车轴，知谁任屋椽。解嘲真懒作，骂鬼托残编。小筑西湖畔，巾车拂水巅。山窗云淰淰，涧户竹娟娟。石罅泉奔射，林皋月漏穿。拈花迎夏蝶，选树荫秋蝉。割肉归神社，挑灯送佛钱。经行寻北涧，谭宴度南阡。蟹舍长腰米，渔庄缩项鳊。不材羞拥肿，为用惮犠牷。旧雨来人少，寒风送客旋。含言心悄悄，分手泪潺潺。弟子吾衰甚，恩门或忘焉。逢迎谁倒庋，宴会罕加笾。陆氏庄荒矣，廉公市寂然。世涂同鸟鼠，薄俗异夔蚿。底事防人面，何妨坐马鞯。弛张求省括，燥湿学安弦。物论将昭雪，郎君定洗湔。还期温比玉，莫倚直如弦。离别中年恶，凉温昔梦牵。骊歌声惨怆，鸡酒恨缠绵。下马陵终拜，金銮集早传。赋诗当赠处，餐饭勉加旃。
送座主王文肃公之子故户部郎中淑抃归关中叙旧述怀一百韵
作者：钱谦益
朝代：明
体裁：五言排律

盗贼南山里，干戈左辅边。黔黎成狗鼠，沃野变烽烟。长吏婴城免，将军弃甲遄。流离踰四塞，侵略过三川。力拒君何勇，潜攻寇颇獧。儿能张两翼，身即领中坚。据险乘墙屋，飞机㩧㼾砖。苍头咸用命，赤手或当先。浴血扪创面，桩喉数断咽。长安舒羽檄，馀贼返戈鋋。国有孤臣哭，家亡坐客毡。所欣文未坠，敢叹室如悬。秦市难增减，金陵好契镌。提携书数十，跋涉路三千。汳水秋风急，淮河落日玄。虺隤荒店马，眩运下江船。握手翻疑梦，沉吟却问年。酒巡街鼓缓，语热烛花圆。撩眼风尘色，经心香火缘。可堪今契阔，还记昔骈阗。万历丁中叶，三秦甲大贤。举朝推柱地，寰海望回天。子又登高第，师将秉化权。槐堂纡紫绶，杏苑簇红笺。座主龙门峻，诸生雁塔联。愚蒙惭造士，流俗艳登仙。衣钵援垂手，宫墙企及肩。断金容冶铸，攻玉荷陶甄。拟议纶扉笔，追陪浴殿员。风从徵翕习，雨散遘迍邅。世豫私门孽，朝清国论偏。部魁南北署，党禁绍熙沿。杓直星依指，芒寒宿避躔。清流常皎皎，丑类正骞骞。伏莽兴戎壮，高墉射隼便。钟原因物扣，镜不为人妍。肯待三年报，都将一网褰。搆兵弥浙楚，馀烬合昆宣。枉状波翻覆，飞章矢属连。门兰嗟并艾，釜豆泣相煎。自解蓬池直，归耕漆水田。人知马融草，孰赠绕朝鞭。敛手临空局，抠衣任老拳。城南瞻气象，渭北钓清泉。雒下居仍介，关西望益专。窗𣠄题障塞，草野画征廛。虎观敷陈邈，龙楼羽翼捐。储宫商老虑，国步𣏌人怜。纷浊登楼外，忧危揽镜前。龙胡衔主恤，狼尾望公还。山斗看崔岿，沧桑又改迁。少阳蒙出震，雌霓比连卷。簸扇佥壬巧，冯依妇寺癫。决藩笞万燝，钩党考杨涟。削籍空三事，刊章沸八埏。拖肠难仰药，折骨羡沉渊。媪子繁螟蟘，阉儿长蚁蝝。咸宁新乳虎，猗氏老饥鸢。日日惊追捕，家家庀橐饘。槛车拌并载，牢户尽平填。祈死身如赘，忧生骨亦㾓。鬼神犹助虐，夫子遂长眠。拉折灵胡掌，崩隤玉女莲。关河悲黯憺，魑魅喜蹁跹。高冢侯芭土，修门宋玉篇。百身吁可赎，七尺愧犹全。暂许茅连茹，俄看草蔓延。孤踪何朴遫，群刺总翩翾。封印藤麻格，堆盘火齐鲜。覆金供鼠赫，点玉聚蝇膻。共叹詹来鲁，空招隗至燕。食宁留硕果，饮遽散初筵。霾曀箕风暗，飞流斗域殷。觚棱朝恋阙，襆被夜乘艑。藿食还初服，衡门省宿愆。折铛煨粥饭，秃笔弄丹铅。幸得悬车轴，知谁任屋椽。解嘲真懒作，骂鬼托残编。小筑西湖畔，巾车拂水巅。山窗云淰淰，涧户竹娟娟。石罅泉奔射，林皋月漏穿。拈花迎夏蝶，选树荫秋蝉。割肉归神社，挑灯送佛钱。经行寻北涧，谭宴度南阡。蟹舍长腰米，渔庄缩项鳊。不材羞拥肿，为用惮犠牷。旧雨来人少，寒风送客旋。含言心悄悄，分手泪潺潺。弟子吾衰甚，恩门或忘焉。逢迎谁倒庋，宴会罕加笾。陆氏庄荒矣，廉公市寂然。世涂同鸟鼠，薄俗异夔蚿。底事防人面，何妨坐马鞯。弛张求省括，燥湿学安弦。物论将昭雪，郎君定洗湔。还期温比玉，莫倚直如弦。离别中年恶，凉温昔梦牵。骊歌声惨怆，鸡酒恨缠绵。下马陵终拜，金銮集早传。赋诗当赠处，餐饭勉加旃。
送张老还溧阳
作者：钱谦益
朝代：明
体裁：古风

张君攻岐黄，高名走妇孺。坦怀绝厓厈，剧谈见情愫。好酒复喜奕，流连杂歌呼。胜负如等閒，局终色不忤。吾观善奕者，握子多顾虑。推枰敛手时，黑白在何处。古来当局人，多为一著误。纵负国手名，岂知拙工趣。君来早莺啼，君去新蝉语。流光去不返，屈指如传遽。与君须臾閒，甲子在旦暮。安知世上人，斧柯不巳故。馀尊湛东壁，斜日照西树。且复竟一局，酒阑送君去。
送曲周路侍御之官中州路曾抗疏为余伸雪牵连谪官·其一
作者：钱谦益
朝代：明
体裁：七言律诗

台柏空馀一院阴，清时珥笔正如林。诤臣岂为移官虑，明主安知护法心。客路孤花如我在，天涯芳草为君深。梁园自古风流地，憔悴休为逐客吟。
送曲周路侍御之官中州路曾抗疏为余伸雪牵连谪官·其二
作者：钱谦益
朝代：明
体裁：七言律诗

举网谋成叹彼骄，抗章投劾荷清朝。青衫去国君恩重，白首全生物论昭。海内灰心论硕果，班行指口戒川椒。与君更有前期在，汗简牵连未寂寥。
送曾霖寰使君左迁还里二首·其一
作者：钱谦益
朝代：明
体裁：七言律诗

流言且莫问操戈，节钺名高即网罗。海内正人当路少，年来清吏左官多。落梅几瓣添行李，新柳千丝挽去波。詄荡天门无路撼，白头野老自悲歌。
送曾霖寰使君左迁还里二首·其二
作者：钱谦益
朝代：明
体裁：七言律诗

珠投璧抵亦何妨，国论惛呶重可伤。浮躁科偏收卓异，考功法为中循良。十州铸铁看他错，径寸镕金笑我狂。从此山中老樗栎，因君嘉誉比甘棠。
送曾霖寰使君左迁还里二首张玉笥中丞抚吴七载晋秩少司空总河奉旨召见枉别山堂渍酒光陇于其行也赋长句送之兼以为赠四首·其一
作者：钱谦益
朝代：明
体裁：七言律诗

喧呼节钺辟蒿莱，罨画旌旗照水隈。伏腊村翁看上冢，弓刀小队候登台。桥边彩仗差新柳，花外金鞍糁落梅。衰晚惭恩兼怅别，苇閒自棹钓船回。
送杨侍御休沐还武林二首·其一
作者：钱谦益
朝代：明
体裁：七言律诗

鳣堂盛事记衔鱼，昼绣争看著绣衣。楚国椒兰资献纳，秦人鸡犬慰乡闾。辰山月白开醽酒，酉水云深简洞书。见说川源桃万树，春来齐发子云居。
送杨侍御休沐还武林二首·其二
作者：钱谦益
朝代：明
体裁：七言律诗

清时休浣有馀忠，丹地青蒲梦寐中。江汉惊乌啼夜月，沅湘香草哭秋风。五溪衣服云山别，三楚兵车乘广同。莫待还朝方入告，早襄黄阁奏肤公。
送林枋孝廉归闽葬亲绝句四首·其一
作者：钱谦益
朝代：明
体裁：七言绝句

寝苫挥戈十六年，麻衣如雪向闽天。松楸禾黍千行泪，并洒西风哭杜鹃。
送林枋孝廉归闽葬亲绝句四首·其三
作者：钱谦益
朝代：明
体裁：七言绝句

负土为坟斩蒺藜，泪和畚锸下成溪。更馀精卫啼残血，渍入泉台筑土泥。
送林枋孝廉归闽葬亲绝句四首·其二
作者：钱谦益
朝代：明
体裁：七言绝句

小舟如叶出严陵，突兀西台许剑亭。自是闽人多涕泪，招他故鬼哭冬青。
送林枋孝廉归闽葬亲绝句四首·其四
作者：钱谦益
朝代：明
体裁：七言绝句

万里黄山白露园，清明麦饭黯销魂。孤臣老泪空填咽，今日秋风又送君。
送林枋孝廉归闽葬亲绝句四首红豆树二十年复花九日贱降时结子才一颗河东君遣僮探枝得之老夫欲不誇为己瑞其可得乎重赋十绝句更乞同人和之·其一
作者：钱谦益
朝代：明
体裁：七言绝句

院落秋风正飒然，一枝红豆报鲜妍。夏梨弱枣寻常果，此物真堪荐寿筵。
送林自名宪使归闽二首·其一
作者：钱谦益
朝代：明
体裁：五言律诗

以君移疾意，正值左官时。不耐归心切，翻嫌吏议迟。江花愁解缆，堤柳笑牵丝。独有君山石，犹存堕泪碑。
送林自名宪使归闽二首·其二
作者：钱谦益
朝代：明
体裁：五言律诗

晼晚谁怜我，仓皇又送君。不堪垂老别，长恐此生分。雁塔嗟前梦，骊歌怆暮云。天涯双鬓发，能不白纷纷。
送汪云卿归楚口占二首·其一
作者：钱谦益
朝代：明
体裁：五言律诗

与君频作别，此别最酸辛。率土无宁宇，馀年少故人。老还期见面，穷岂忘交亲。万事愁眉外，长歌莫损神。
送汪云卿归楚口占二首·其二
作者：钱谦益
朝代：明
体裁：五言律诗

自古荆湘地，英雄互攫拿。车徒推二广，子弟说长沙。羊陆名何有，孙刘迹未赊。看君膑脚在，垂老不须嗟。
送涂德公秀才戌辰州兼简石斋馆丈
作者：钱谦益
朝代：明
体裁：七言律诗

霜飞风击白虹横，终古还看马角生。仗钺不烦收李固，举幡已许讼阳城。为臣为友皆成是，从死从军总一行。太息辍耕何所道，炷香稽首颂王明。
送瞿稼轩给事南还三叠前韵
作者：钱谦益
朝代：明
体裁：七言排律

门外天涯未易谈，江南路在潞河南。同时放逐君先去，异地羁留我不堪。圣世辨奸难曲笔，清时养晦忍抽簪。车回峻阪何须九，肱折良医不惮三。戎马生郊还国耻，班行失士岂吾惭。琴心静向弦中理，棋势全于局外谙。秋卷蝇头温谏牍，春灯龙尾梦朝参。排风猎猎旋飞鹢，蓄火温温养浴蚕。木落破山寻古寺，花深拂水看晴岚。撅头船里新茶灶，折脚铛边旧佛龛。酒熟泉香无别事，书淫传僻有同耽。师丹老去身多忘，孙叔年来寝正酣。何日二童还一马，相期斗酒共双柑。客中送客真惆怅，破涕裁诗又作憨。
送福清公归里二首
作者：钱谦益
朝代：明

甘陵南北久分歧，鹓鹭雍容彼一时。抗疏有人盈琐闼，顾名无阙省罘罳。恩牛怨李谁家事，白马清流异代悲。八载调羹心独苦，临行谆复外廷知。鹗立朝端领搢绅，飘萧鬓发见风神。契丹使亦知元老，回纥占应见大人。代许孤忠留一柱，帝思耆德抚三辰。吴门咫尺邻阊阖，珍重东山五亩身。
送福清公归里二首·其一
作者：钱谦益
朝代：明

甘陵南北久分歧，鹓鹭雍容彼一时。抗疏有人盈琐闼，顾名无阙省罘罳。恩牛怨李谁家事，白马清流异代悲。八载调羹心独苦，临行谆复外廷知。
送福清公归里二首·其二
作者：钱谦益
朝代：明

鹗立朝端领搢绅，飘萧鬓发见风神。契丹使亦知元老，回纥占应见大人。代许孤忠留一柱，帝思耆德抚三辰。吴门咫尺邻阊阖，珍重东山五亩身。
送程九屏领兵入卫二首时有郎官欲上书请余开府东海任捣剿之事故次首及之·其一
作者：钱谦益
朝代：明
体裁：七言律诗

虏骑流闻薄紫荆，频年庙算倚徵兵。纶巾督阵推君往，玉帐论功在此行。仆射父兄勤远戌，江东子弟敢长征。成师誓戒先徒御，最喜车攻颂不惊。
送程九屏领兵入卫二首时有郎官欲上书请余开府东海任捣剿之事故次首及之·其二
作者：钱谦益
朝代：明
体裁：七言律诗

百万援兵集虎貔，羯奴送死更何疑。直须撒豆堪成队，况复投醪可犒师。绝辔残云驱靺鞨，扶桑晓日候旌旗。东征倘用楼船策，先与东风酹一卮。
送萧孟昉还金陵
作者：钱谦益
朝代：明
体裁：七言律诗

鸡黍交期雪涕频，相看不语且沾巾。须眉历落如吾友，谈笑分明见故人。草白金陵吴殿月，花开铁柱晋时春。西江朋旧怜衰老，破屋秋风剩此身。
送萧季公归泰和
作者：钱谦益
朝代：明
体裁：五言律诗

无计留君住，停杯且一歌。江湖鸿雁阔，天地甲兵多。岁晚孤舟别，寒空片帆过。远行须吉日，期子慎风波。
送詹叶二御史赴南台·其一
作者：钱谦益
朝代：明
体裁：七言律诗

本朝风纪出留台，况复临轩御遣来。揽辔风生新谏草，之官霜肃旧宫槐。罘罳高阙千年在，烽火西陵一夕回。月出衣冠犹在眼，绿章先许奏阶台。
送詹叶二御史赴南台·其二
作者：钱谦益
朝代：明
体裁：七言律诗

帝遣雄班重镐京，一台二妙遂先鸣。旁求容易招胥靡，拔茹频烦说汇征。硕果摘馀嗟老圃，豆萁落尽笑躬耕。法星近照江天畔，寂寞衡茅觉夜明。
送郭中书赴督师袁公幕
作者：钱谦益
朝代：明
体裁：古风

昂昂千里马，不合驾鼓车。丈夫九尺身，岂肯随朱儒。郭生俶傥人，侧足承明庐。譬如鸡群鹤，戢翼不得舒。一朝请论事，慷慨陈兵符。愿如汉卜式，接踵死匈奴。天子赐颜色，群公咸叹歔。近臣寄边琐，此例今所无。我从罢官来，不见关门书。屈指五年期，今又一岁初。闻君赴严程，出祖临交衢。惭无绕朝赠，控马进一壶。分张何所道，逝将归里闾。因风问袁公，匡复定何如。
送陆大孟凫之锡山学官
作者：钱谦益
朝代：明
体裁：七言律诗

抠衣缓带俨师儒，顾影依然笑步趋。客枕梦依双堠近，秋堂人共一灯癯。横经先诵披华赋，设教如颁调水符。莫叹广文官独冷，老夫久已著潜夫。
送陈生昆良南归
作者：钱谦益
朝代：明
体裁：七言律诗

席帽疲驴问牖城，风饕雪虐泪纵横。夜阑秉烛知何地，酒罢扶床感再生。只有寒灯随我住，且将归梦伴君行。棘林渐解弥天网，道路悠悠莫怆情。
送马巽倩归会稽
作者：钱谦益
朝代：明
体裁：古风

诸公纷纷趋贯城，子出我入如践更。子罢呼囚我趣上，恰如除目刊姓名。多子偻行相问讯，执手顾视心怦怦。天地为笼逝何所，欲哭欲泣皆不成。是时当路正炙手，同文之狱初烦兴。端礼门前旧镌刻，格天阁下新题评。罗钳吉网㸦错拒，子虚乌有相枝撑。杯里无蛇我所悉，水中有蟹那能平。和药趣来手欲战，然灰被溺目敢瞪。闭口捕舌岂容遁，排山压卵孰与争。骸骨已分填牢户，魂梦犹想归柴荆。圣主聪明察庶狱，小臣愚闇偷残生。灶火扑灭乞儿散，社树斫伐妖狐惊。台阶中坼卷舌曲，斗閒索口还峥嵘。与子开口方一笑，抗手即路难为情。我为老寡坐幽闭，子如稚妇初归宁。蓬挛婀媠不相似，搥床抚枕俱屏营。原泽萧萧鸿雁少，江河惵惵多甲兵。登山临水何处所，送子目断秋蓬征。东中风土良不恶，弋钓采药聊意行。逸少故有济世志，安石肯忘东山盟。西陵驿楼过骋望，东土人士多逢迎。牍背何繇具书尺，因风哽咽遥寄声。琅珰白首尚无恙，为我炷香谢圣明。
送黄二子羽令新都·其一
作者：钱谦益
朝代：明
体裁：五言律诗

万里星桥路，之官亦壮哉。勒铭看剑阁，为政想琴台。乌魄于今在，蚕丛自古开。经过襄汉地，为访卧龙才。
送黄二子羽令新都·其二
作者：钱谦益
朝代：明
体裁：五言律诗

知尔弹琴日，高斋雪岭前。质成休讼芋，弦诵压啼鹃。花鸟新诗句，菖蒲小样笺。好将官制锦，同卷寄吴船。
送黄生达可归岭南
作者：钱谦益
朝代：明
体裁：七言律诗

门盈蛛网榻盈尘，有客经过缚帚新。种菜自怜秋圃晚，看花犹说曲江春。文章金马霜前泪，故旧铜驼劫后人。记取荔枝香酒熟，盈尊寄我莫辞贫。
通州张太公寿宴诗十六韵其子主事文煇知县文烶来请
作者：钱谦益
朝代：明
体裁：五言排律

邦畿邻魏阙，家世本留侯。束发轻荣进，齐眉笃好逑。丝纶鸾掖出，桃李鲤庭收。柳市眉良怃，兰香药可羞。冶盈新铸炭，怀握旧传钩。筵对楼桑树，杯添谷黍筹。小红花竞吐，重碧酒新刍。桃熟将人试，梨消不外求。长筵罗易栗，深院植安榴。人世腰缠鹤，天恩杖祝鸠。易京堪避世，圣水可忘忧。亥字春秋小，丁年齿发遒。星槎通汉渚，仙治满神州。北海供椒茧，平原置酒邮。燕歌徵戚里，赵瑟倚箜篌。载咏南山什，赓歌迭献酬。
遵王敕先共赋胎仙阁看红豆花诗吟叹之馀走笔属和八首·其一
作者：钱谦益
朝代：明
体裁：七言绝句

草木为兵记岁华，平泉花木尽泥沙。未应野老篱前树，涌出金轮别种花。
遵王敕先共赋胎仙阁看红豆花诗吟叹之馀走笔属和八首·其七
作者：钱谦益
朝代：明
体裁：七言绝句

老去羞花懒赋诗，拚将才尽为人嗤。东中大有司花女，愁绝吟红阁笔时。
遵王敕先共赋胎仙阁看红豆花诗吟叹之馀走笔属和八首·其三
作者：钱谦益
朝代：明
体裁：七言绝句

寂历香尘界画帘，小阑绨几供香严。算他红白閒桃李，都与儿郎插帽檐。
遵王敕先共赋胎仙阁看红豆花诗吟叹之馀走笔属和八首·其二
作者：钱谦益
朝代：明
体裁：七言绝句

花房交络带香缨，窃白轻黄晕不成。记取中央花藏处，流丹一点自分明。
遵王敕先共赋胎仙阁看红豆花诗吟叹之馀走笔属和八首·其五
作者：钱谦益
朝代：明
体裁：七言绝句

香海花依小劫赊，也将花劫算尘沙。夜摩天上人应笑，谁放人间顷刻花。
遵王敕先共赋胎仙阁看红豆花诗吟叹之馀走笔属和八首·其八
作者：钱谦益
朝代：明
体裁：七言绝句

却恐明年花信迟，都将好句定花期。春工解道能雕刻，一办应标一句诗。
遵王敕先共赋胎仙阁看红豆花诗吟叹之馀走笔属和八首·其六
作者：钱谦益
朝代：明
体裁：七言绝句

金尊檀板落花天，乐府新翻《红豆篇》。取次江南好风景，莫教肠断李龟年。
遵王敕先共赋胎仙阁看红豆花诗吟叹之馀走笔属和八首·其四
作者：钱谦益
朝代：明
体裁：七言绝句

红豆春深放几枝，花神作意洗妆迟。应知十二年渲染，只待催花数首诗。
邹县谒孟子庙
作者：钱谦益
朝代：明
体裁：古风

岿然驺国里，庙门锁苍翠。郁盘千年宫，桧柏留浩气。末学纷坛墠，讲堂开马肆。妾妇充朝著，从横树师帅。获禽良巳诡，率兽一何恣。呜呼七篇书，无乃坠于地。栋宇自古昔，谁与任涂塈。下车泪泫然，再拜湿阶戺。
郑大将军生日
作者：钱谦益
朝代：明
体裁：七言律诗

戟门瑞霭接青冥，海气营云拥将星。荷鼓光芒朝北斗，握奇壁垒镇南溟。扶桑晓日悬弧矢，析木长风送柝铃。荡寇灭奴须及早，伫看铜柱勒新铭。
郑节母诗四首·其一
作者：钱谦益
朝代：明
体裁：七言绝句

梯几高堂燕喜时，槐山眉树柏舟诗。月波楼下波千顷，好是夫人浴月池。
郑节母诗四首·其三
作者：钱谦益
朝代：明
体裁：七言绝句

读书堆畔出樵车，花月亭边草不锄。惟有郑家通德里，乌头绰楔映金书。
郑节母诗四首·其二
作者：钱谦益
朝代：明
体裁：七言绝句

自将彤管教文章，织断机丝夜未央。廿载青灯万行泪，尽添膏火与儿郎。
郑节母诗四首·其四
作者：钱谦益
朝代：明
体裁：七言绝句

一母将雏六翮成，堂前三凤正和鸣。肩舆上殿他年事，扶侍争传曳履声。
郭河阳溪山行旅图为芹城馆丈题
作者：钱谦益
朝代：明
体裁：七言绝句

曾厓铁树闇江关，破墨沉沙尺幅间。记得承平有嘉话，玉堂深处看春山。
郯城二首·其一
作者：钱谦益
朝代：明
体裁：七言律诗

村店无筹杀五更，栈驴龁啮暗相惊。蓬松旅鬓料风色，滴沥愁肠量雨声。催舞荒鸡喑夜半，识涂老马盼晨明。云开日转非吾事，也要残春一路晴。
郯城二首·其二
作者：钱谦益
朝代：明
体裁：七言律诗

挹斗扬箕误有名，扪参历井信浮生。天垣贯索星文贱，人世胥縻性命轻。豺虎频年衔尾过，马驴终日并头行。岱宗顾我如衡岳，肸蚃开云报午晴。
酒逢知己歌赠冯生研祥
作者：钱谦益
朝代：明
体裁：古风

老夫老大嗟龙钟，绿章促数笺天公。天公怜我扶我老，酒经一�搜取修罗宫。山妻按谱自溲和，瓶盎汎溢回东风。世人酺糟歠醨百不解，南邻酒伴谁与同。昔年尝酒别劲止，南薰独数松圆翁。此翁骑鲸捉月去，我久懵瞢四顾折简呼小冯。冯生经奇货好事，癖王聱叟略似侬。对酒开颜解欣赏，安详举杯徐俯躬。沾唇薄吭未忍咽，吮咀风味防匆匆。妙香纡徐染藏府，馀甘次第回喉咙。一盏沉吟逾食顷，三杯缓酌过日中。沈冥似殢声闻酒，频申应记禅定功。旋触冷云灌香水，更收月魄开天容。停杯抠衣起再拜，贺我受天百禄邀神工。请君复坐三叹息，酒中知己今遭逢。不惜侧囊传谱牒，重与促席论从颂。自从兵尘暗天地，人世猿鹤并沙虫。糟丘一成废旧筑，酒泉列郡荒新封。上清玉册天厨酝，锡我送老仍送穷。老夫自哂为尊蚁，吾子何妨号酒龙。君不见，宵来云月何朣胧，箕风毕雨俱濛濛。天驷光芒直南斗，酒星荡漾临江东。共犁天田种秫稻，长穿井络传郫筒。莫辞酒户小，莫放良夜终。玻璃小钟更起数，为寿天街酒旗正闪缸花红。
酒逢知己歌赠冯生研祥
作者：钱谦益
朝代：明
体裁：古风

老夫老大嗟龙钟，绿章促数笺天公。天公怜我扶我老，酒经一𢎥搜取修罗宫。山妻按谱自溲和，瓶盎汎溢回东风。世人酺糟歠醨百不解，南邻酒伴谁与同。昔年尝酒别劲止，南薰独数松圆翁。此翁骑鲸捉月去，我久懵瞢四顾折简呼小冯。冯生经奇货好事，癖王聱叟略似侬。对酒开颜解欣赏，安详举杯徐俯躬。沾唇薄吭未忍咽，吮咀风味防匆匆。妙香纡徐染藏府，馀甘次第回喉咙。一盏沉吟逾食顷，三杯缓酌过日中。沈冥似殢声闻酒，频申应记禅定功。旋触冷云灌香水，更收月魄开天容。停杯抠衣起再拜，贺我受天百禄邀神工。请君复坐三叹息，酒中知己今遭逢。不惜侧囊传谱牒，重与促席论从颂。自从兵尘暗天地，人世猿鹤并沙虫。糟丘一成废旧筑，酒泉列郡荒新封。上清玉册天厨酝，锡我送老仍送穷。老夫自哂为尊蚁，吾子何妨号酒龙。君不见，宵来云月何朣胧，箕风毕雨俱濛濛。天驷光芒直南斗，酒星荡漾临江东。共犁天田种秫稻，长穿井络传郫筒。莫辞酒户小，莫放良夜终。玻璃小钟更起数，为寿天街酒旗正闪缸花红。
采花酿酒歌示河东君
作者：钱谦益
朝代：明
体裁：古风

昔从武烈卜如响，许我美酒扶残年。搜访徵求越星纪，出门西笑终茫然。长干盛生贻片纸，上请仙客枕膝传。老夫捧持逾拱壁，快如渴羌得酒泉。归来夜发枕中秘，山妻按谱重注笺。却从古方出新意，溲和齐量频节宣。东风汎溢十指下，得其甘露非人间。琬琰之膏玄碧酒，独飨良恐欺人天。请从酒国徵谱牒，为尔罗缕辨圣贤。劫初地肥失已久，上天饮树谁人取。糟醨熏酣沉世界，不解采花能酿酒。采花酿酒谁作法，终古修罗是元首。选择名花代曲蘖，搅翻海水归尊�。仪狄杜康非祖先，糟丘酒池等便溲。此方本出修罗宫，百花百药为酒母。云安曲米缩柘浆，庀治酒才须四友。酿投次第应火候，揉和停匀倚心手。回潮解驳只逡巡，色香风味无不有。才倾郁烈先饱鼻，未泻甘旨已滑口。岂同醇酎待月旦，不用新丰算升斗。君不闻仙家烛夜花，花叶如瓶圆且洼。花中酝酒泫瑞露，折花倾盏飞流霞。又不闻西国卜萄浆，散花供佛上妙香。狼藉万石羡大宛，珍重十斛轻西凉。汉家百末歌郊祀，楚人桂酒朝东皇。布兰切桂总殊胜，索郎�醁皆寻常。嗔妒不忧天帝责，业力更笑鱼龙忙。它时杂林共游戏，还邀舍脂醉一觞。是夕秋窗净如扫，银瓶酒香碧月好。琼浆已扣蓝桥姝，油囊休贯馀杭媪。开篘劝我倾一盏，驻颜熏髓胡不早。举杯邀月复再拜，敬受天禄酬颂祷。君不见东坡先生昔南迁，羁穷好事剧可怜。黄州蜜酒惠州桂，再酿不就空流涎。雪寺松黄但汤液，罗浮铁柱徒刻镌。饼精面良亦长语，捣香筛辣非真诠。尔时朝云正侍侧，袖手不与扶危颠。老饕餔歠复尔尔，云蓝小袖宁无愆。坡闻此语应喷饭，大笑索绝冠缨偏。
采花酿酒歌示河东君
作者：钱谦益
朝代：明
体裁：古风

昔从武烈卜如响，许我美酒扶残年。搜访徵求越星纪，出门西笑终茫然。长干盛生贻片纸，上请仙客枕膝传。老夫捧持逾拱壁，快如渴羌得酒泉。归来夜发枕中秘，山妻按谱重注笺。却从古方出新意，溲和齐量频节宣。东风汎溢十指下，得其甘露非人间。琬琰之膏玄碧酒，独飨良恐欺人天。请从酒国徵谱牒，为尔罗缕辨圣贤。劫初地肥失已久，上天饮树谁人取。糟醨熏酣沉世界，不解采花能酿酒。采花酿酒谁作法，终古修罗是元首。选择名花代曲蘖，搅翻海水归尊𠧧。仪狄杜康非祖先，糟丘酒池等便溲。此方本出修罗宫，百花百药为酒母。云安曲米缩柘浆，庀治酒才须四友。酿投次第应火候，揉和停匀倚心手。回潮解驳只逡巡，色香风味无不有。才倾郁烈先饱鼻，未泻甘旨已滑口。岂同醇酎待月旦，不用新丰算升斗。君不闻仙家烛夜花，花叶如瓶圆且洼。花中酝酒泫瑞露，折花倾盏飞流霞。又不闻西国卜萄浆，散花供佛上妙香。狼藉万石羡大宛，珍重十斛轻西凉。汉家百末歌郊祀，楚人桂酒朝东皇。布兰切桂总殊胜，索郎𨤍醁皆寻常。嗔妒不忧天帝责，业力更笑鱼龙忙。它时杂林共游戏，还邀舍脂醉一觞。是夕秋窗净如扫，银瓶酒香碧月好。琼浆已扣蓝桥姝，油囊休贯馀杭媪。开篘劝我倾一盏，驻颜熏髓胡不早。举杯邀月复再拜，敬受天禄酬颂祷。君不见东坡先生昔南迁，羁穷好事剧可怜。黄州蜜酒惠州桂，再酿不就空流涎。雪寺松黄但汤液，罗浮铁柱徒刻镌。饼精面良亦长语，捣香筛辣非真诠。尔时朝云正侍侧，袖手不与扶危颠。老饕餔歠复尔尔，云蓝小袖宁无愆。坡闻此语应喷饭，大笑索绝冠缨偏。
重阳次日徐二尔从馈糕蟹
作者：钱谦益
朝代：明
体裁：七言律诗

肴具圆方杂醢熬，白衣今日送衡茅。旨甘重识加餐意，选择遥怜纤手劳。自笑吾家传嗜蟹，敢言诗句补题糕。小人属厌君休诮，一饱如今学老饕。
重题断句八首·其一
作者：钱谦益
朝代：明
体裁：七言绝句

桂华歌断碧云閒，芗泽犹从笑语还。明月西沉人亦散，只留秋雨伴空山。
重题断句八首·其七
作者：钱谦益
朝代：明
体裁：七言绝句

意钱才罢又迷藏，马髻弓腰百样狂。月下风前难忘却，留他别后细思量。
重题断句八首·其三
作者：钱谦益
朝代：明
体裁：七言绝句

曲宴清歌三五期，离筵恰是月残时。生憎一片中秋月，又绾逢迎又别离。
重题断句八首·其二
作者：钱谦益
朝代：明
体裁：七言绝句

水云烟树半依稀，红袖双双下翠微。更向碧天歌一曲，无人不道月中归。
重题断句八首·其五
作者：钱谦益
朝代：明
体裁：七言绝句

来如明月去如风，烛灭香销一番空。何似嫦娥有行止，长依桂树在蟾宫。
重题断句八首·其八
作者：钱谦益
朝代：明
体裁：七言绝句

霜林红叶趁裙红，屈指停车十月中。安得天公肯攒簇，便禁丹桂作丹枫。
重题断句八首·其六
作者：钱谦益
朝代：明
体裁：七言绝句

簇簇双娥向别杯，当风罗袖欲低回。回头却望秋池水，剩有红莲一朵开。
重题断句八首·其四
作者：钱谦益
朝代：明
体裁：七言绝句

乌鹊惊飞促织催，松衔半月影徘徊。期君莫作今宵月，一堕西岩不再回。
野老
作者：钱谦益
朝代：明
体裁：七言律诗

野老心终恨虏骄，扶藜咄咄步中宵。即看露布来京国，无那云林远市朝。筳卜频烦欣竹算，镜听瑟缩畏诗妖。辍耕今日欣相告，嵩祝仍趋诞圣朝。
金坛于润甫酿五加皮酒为南酒之冠润甫与缪仲醇友善仲醇善别酒酿法盖得之仲醇今年润甫酿成损饷而仲醇亡矣赋四十二韵奉谢并悼仲醇
作者：钱谦益
朝代：明
体裁：古风

我饮不五合，颇知酒中味。苦爱北酒佳，芳香入梦寐。频年再出山，衰迟受颠踬。不独恋官爵，兼亦为酒累。自从归田来，道远苦莫致。吴酒负虚名，往往烦饷馈。餔糟与啜醨，委顿非吾志。恶酒如恶客，其性悍而鸷。撑肠芒角起，薄喉炉炭炽。甜酒如小人，其性柔且迟。口吻滋嗫嚅，关鬲长脂腻。我性与之违，何能强周比。入盏先皱眉，沾唇已蜇鼻。方当困幽忧，况复苦阴曀。无帚孰埽愁，有钩不除睡。朝来送酒人，远自金坛至。未暇洁尊罍，先呼击泥埴。黄柑洞庭春，云露石湖贵。犹嫌金醴薄，不羡松花细。肃如见君子，寒清沁心肺。蔼如近美人，光风汜肠胃。云阴解翳駮，莺花见明媚。暄如踏春阳，冷如坐月地。头风愈眩运，末疾起重膇。螟蛉息嘲啁，雷霆断惊悸。丁宁戒室人，此物吾所嗜。升合谨斟酌，朝夕手封闭。频烦看瓮面，促数涤饮器。不畏大户嗤，但恐后车匮。中年多哀乐，昔游尽憔悴。我友缪仲醇，别酒号渠帅。生平家人产，强半营酒事。劲正本式法，清浊剖泾渭。酒家有南董，此翁庶无愧。一朝归黄壤，酒鎗闭空笥。盈尊不能饮，坟土空复渍。感君饷我酒，知君有深意。安用圣人为，饮此尽日醉。我醉亦易醒，君酒难再乞。流涎忍口馋，信笔作诗戏。羡彼公孙朝，封曲成委积。从君赁酒城，愿为此中隶。
金坛逢水榭故妓感叹而作凡四绝句·其一
作者：钱谦益
朝代：明
体裁：七言绝句

黄阁青楼尽可哀，啼妆堕髻尚低徊。莫欺鸟爪麻姑老，曾见沧桑前度来。
金坛逢水榭故妓感叹而作凡四绝句·其三
作者：钱谦益
朝代：明
体裁：七言绝句

身轻浑欲出鹅笼，巾袖低徊光景中。还似他家旧楼馆，吹箫解佩下屏风。
金坛逢水榭故妓感叹而作凡四绝句·其二
作者：钱谦益
朝代：明
体裁：七言绝句

剩水残山花信稀，琐窗鹦鹉旧笼非。侬家十二珠帘外，可有寻常燕子飞。
金坛逢水榭故妓感叹而作凡四绝句·其四
作者：钱谦益
朝代：明
体裁：七言绝句

春病春心自揽持，道家装束也相宜。知君恰比仙人子，肠断宫花欲嫁时。
金坛酒垂尽而孟阳方至小饮作
作者：钱谦益
朝代：明
体裁：七言律诗

佳酝那能不共持，开尊欲酌便相思。曹公自解沉吟意，陶令偏怜顾影时。杯尽政如春去急，壶倾可柰客来迟。一觞莫笑频相劝，无酒明朝更愬谁。
金陵后观棋绝句六首·选一
作者：钱谦益
朝代：明

寂寞枯枰响泬寥，秦淮秋老咽寒潮。
白头灯影凉宵里，一局残棋见六朝。
金陵后观棋（六首选一）
作者：钱谦益
朝代：明
体裁：七言绝句

寂寞枯秤响泬寥，案淮秋老咽寒潮。白头灯影凉宵里，一局残横见六朝。
金陵寓舍赠梁溪邹流绮
作者：钱谦益
朝代：明
体裁：七言律诗

第二泉流乳水腴，跳珠漱石润彫枯。读书昔已过袁豹，紬史今当继董狐。金匮旧章周六典，玉衣原庙汉三都。冶城载笔霜风候，还与幽人拜鼎湖。
金陵归过句容柬临川李学使二首·其一
作者：钱谦益
朝代：明
体裁：七言律诗

珠衣玉简出台端，丹笔抡材最汉官。东箭采揉输贡尽，南金冶铸许身难。秦时腊为茅家改，梁代云于岭上看。驻节华阳冰雪候，朝元望拜七真坛。
金陵归过句容柬临川李学使二首·其二
作者：钱谦益
朝代：明
体裁：七言律诗

临川持笔藻图垂，才子于今擅总持。楮叶莲华微妙理，红泉玉茗订新词。定林旧隐霜筠老，片石寒泉劫烧遗。剩欲过从论剪烛，冰车轣辘与君辞。
金陵杂题绝句
作者：钱谦益
朝代：明

澹粉轻烟佳丽名，开天营建记都城。而今也入烟花绿，镫火樊楼似汴京。顿老琵琶旧典型，檀槽生涩响丁零。南巡法曲无人问，头白周郎掩泪听。旧曲新诗压教坊，缕衣垂白感湖湘。闲开《闰集》教孙女，身是前朝郑妥琅。
金陵杂题绝句·其一
作者：钱谦益
朝代：明
体裁：七言绝句

澹粉轻烟佳丽名，开天营建记都城。而今也入烟花绿，镫火樊楼似汴京。
金陵杂题绝句·其三
作者：钱谦益
朝代：明

旧曲新诗压教坊，缕衣垂白感湖湘。闲开《闰集》教孙女，身是前朝郑妥琅。
金陵杂题绝句·其二
作者：钱谦益
朝代：明

顿老琵琶旧典型，檀槽生涩响丁零。南巡法曲无人问，头白周郎掩泪听。
金陵杂题绝句二十五首继乙未春留题之作·其一
作者：钱谦益
朝代：明
体裁：七言绝句

淡粉轻烟佳丽名，开天营建记都城。而今也入烟花录，灯火樊楼似汴京。
金陵杂题绝句二十五首继乙未春留题之作·其七
作者：钱谦益
朝代：明
体裁：七言绝句

顿老琵琶旧典刑，檀槽生涩响丁零。南巡法曲谁人问，头白周郎掩泪听。
金陵杂题绝句二十五首继乙未春留题之作·其三
作者：钱谦益
朝代：明
体裁：七言绝句

钏动花飞戒未赊，隔生犹护旧袈裟。青溪东畔如花女，枉赠亲身半臂纱。
金陵杂题绝句二十五首继乙未春留题之作·其九
作者：钱谦益
朝代：明
体裁：七言绝句

金陵惜别感秋萤，执手前期鬓易星。君去我归分赠处，劳劳亭是短长亭。
金陵杂题绝句二十五首继乙未春留题之作·其二
作者：钱谦益
朝代：明
体裁：七言绝句

一夜红笺许定情，十年南部早知名。旧时小院湘帘下，犹记鹦哥唤客声。
金陵杂题绝句二十五首继乙未春留题之作·其二十
作者：钱谦益
朝代：明
体裁：七言绝句

面似桃花盛茂开，隐囊画笥日徘徊。郎君会造逡巡酒，数笔云山酒一杯。
金陵杂题绝句二十五首继乙未春留题之作·其二十一
作者：钱谦益
朝代：明
体裁：七言绝句

江左英姿自处囊，生儿亦号汉周郎。碧笺黄纸疏窗下，映日钩摹大小王。
金陵杂题绝句二十五首继乙未春留题之作·其二十三
作者：钱谦益
朝代：明
体裁：七言绝句

披发何人夜叫天，亡羊臧谷更堪怜。长髯衔口填黄土，肯施维摩结净缘。
金陵杂题绝句二十五首继乙未春留题之作·其二十二
作者：钱谦益
朝代：明
体裁：七言绝句

西佩心衔五世悲，饰巾祈死复何疑。天公趣召非聊尔，一个唐朝宰相儿。
金陵杂题绝句二十五首继乙未春留题之作·其二十五
作者：钱谦益
朝代：明
体裁：七言绝句

采药虚无弱水东，飙轮仍傍第三峰。玉辰他日论班位，应次高辛展上公。
金陵杂题绝句二十五首继乙未春留题之作·其二十四
作者：钱谦益
朝代：明
体裁：七言绝句

长干塔绕万枝灯，白玉毫光涌玉绳。铃铎分明传好语，道人谁是佛图澄。
金陵杂题绝句二十五首继乙未春留题之作·其五
作者：钱谦益
朝代：明
体裁：七言绝句

别样风怀另酒肠，伴他薄倖耐他狂。天公要断烟花种，醉杀瓜州萧伯梁。
金陵杂题绝句二十五首继乙未春留题之作·其八
作者：钱谦益
朝代：明
体裁：七言绝句

临岐红泪溅征衣，不信平时交语稀。看取当风双蛱蝶，未曾相逐便分飞。
金陵杂题绝句二十五首继乙未春留题之作·其六
作者：钱谦益
朝代：明
体裁：七言绝句

抖擞征衫趁马蹄，临行渍酒雨花西。于今墓草南枝句，长伴昭陵石马嘶。
金陵杂题绝句二十五首继乙未春留题之作·其十
作者：钱谦益
朝代：明
体裁：七言绝句

丛残红粉念君恩，女侠谁知寇白门。黄土盖棺心未死，香丸一缕是芳魂。
金陵杂题绝句二十五首继乙未春留题之作·其十一
作者：钱谦益
朝代：明
体裁：七言绝句

水榭新诗是戒香，横陈嚼蜡见清凉。五陵年少多情思，错比横刀浪子肠。
金陵杂题绝句二十五首继乙未春留题之作·其十七
作者：钱谦益
朝代：明
体裁：七言绝句

卢前王后莫相疑，日下云间岂浪垂。江左文章流辈在，何曾道有蔡充儿。
金陵杂题绝句二十五首继乙未春留题之作·其十三
作者：钱谦益
朝代：明
体裁：七言绝句

人儗阳秋家汗青，天戈鬼斧付沉冥。赤龙重焰蕉园火，烧却元家野史亭。
金陵杂题绝句二十五首继乙未春留题之作·其十九
作者：钱谦益
朝代：明
体裁：七言绝句

挟弹探丸辇毂雄，老人望八臂生风。夜深占月高冈上，太白今过第几宫。
金陵杂题绝句二十五首继乙未春留题之作·其十二
作者：钱谦益
朝代：明
体裁：七言绝句

旧曲新诗压教坊，缕衣垂白感湖湘。閒开闰集教孙女，身是前朝郑妥娘。
金陵杂题绝句二十五首继乙未春留题之作·其十五
作者：钱谦益
朝代：明
体裁：七言绝句

杜陵矜重数篇诗，吾炙新编不汝欺。但恐旁人轻着眼，针师门有卖针儿。
金陵杂题绝句二十五首继乙未春留题之作·其十八
作者：钱谦益
朝代：明
体裁：七言绝句

帝车南指岂人谋，河岳英灵气未休。昭代可应无大树，汝曹何苦作蚍蜉。
金陵杂题绝句二十五首继乙未春留题之作·其十六
作者：钱谦益
朝代：明
体裁：七言绝句

于一抠衣请论文，高曾规矩只云云。老夫口噤如喑哑，梦语如何举似君。
金陵杂题绝句二十五首继乙未春留题之作·其十四
作者：钱谦益
朝代：明
体裁：七言绝句

闽山桂海饱炎霜，诗史酸辛钱幼光。束笋一编光怪甚，夜来山鬼守奚囊。
金陵杂题绝句二十五首继乙未春留题之作·其四
作者：钱谦益
朝代：明
体裁：七言绝句

惜别欢留限马蹄，勾阑月白夜乌栖。不知何与汪三事，趣我欢娱伴我啼。
金陵秋兴八首次草堂韵
作者：钱谦益
朝代：明

龙虎新军旧羽林，八公草木气森森。楼船荡日三江涌，石马嘶风九域阴。扫穴金陵还地肺，埋胡紫塞慰天心。长干女唱平辽曲，万户秋声息捣砧。杂虏横戈倒载斜，依然南斗是中华。金陵旧识秦淮气，云汉新通博望槎。黑水游魂啼草地，白山战鬼哭胡笳。十年老眼重磨洗，坐看江豚蹴浪花。大火西浪汉再晖，金风初劲朔风微。沟填羯网那堪脔，竿挂胡头岂解飞。高帝旌旂如在眼，长沙子弟肯相违。名王俘馘生兵尽，敢道秋高牧马肥。九州一失算残棋，幅裂区分信可悲。局内正当侵劫后，人间都道烂柯时。住山师子频申久，起陆龙蛇撇捩迟。杀尽羯奴才敛手，推枰何用更寻思。壁垒参差垒海山，天兵照雪下云山。生奴八部忧悬首，死虏千秋悔入关。箕尾廓清还斗极，鹑头送喜动天颜。枕戈席藁孤臣事，敢拟逍遥供奉班。戈船十万指吴头，太白芒寒八月秋。肥水共传风鹤警，台城无那纸鸢愁。白头应笑皆辽豕，黄口谁容作海鸥。为报新亭垂泪客，却收残泪览神州。铃索警传航海功，秋宵蜡炬井梧中。冯夷怒击前潮鼓，飓母谁催后鹢风？蛟吐阵烟掀浪黑，猩殷袍血射波红。秦淮卖酒唐时女，醉倒开元鹤发翁。金刀复汉事逶迤，黄鹄俄传反复陂。武库再归三尺剑，孝陵重长万年枝。天轮只傍丹心转，日驾全凭只手移。孝子忠臣看异代，杜陵诗史汗青垂。
金陵秋兴八首次草堂韵·其一
作者：钱谦益
朝代：明
体裁：七言律诗

龙虎新军旧羽林，八公草木气森森。楼船荡日三江涌，石马嘶风九域阴。扫穴金陵还地肺，埋胡紫塞慰天心。长干女唱平辽曲，万户秋声息捣砧。
金陵秋兴八首次草堂韵·其七
作者：钱谦益
朝代：明
体裁：七言律诗

铃索警传航海功，秋宵蜡炬井梧中。冯夷怒击前潮鼓，飓母谁催后鹢风？蛟吐阵烟掀浪黑，猩殷袍血射波红。秦淮卖酒唐时女，醉倒开元鹤发翁。
金陵秋兴八首次草堂韵·其三
作者：钱谦益
朝代：明
体裁：七言律诗

大火西浪汉再晖，金风初劲朔风微。沟填羯网那堪脔，竿挂胡头岂解飞。高帝旌旂如在眼，长沙子弟肯相违。名王俘馘生兵尽，敢道秋高牧马肥。
金陵秋兴八首次草堂韵·其二
作者：钱谦益
朝代：明
体裁：七言律诗

杂虏横戈倒载斜，依然南斗是中华。金陵旧识秦淮气，云汉新通博望槎。黑水游魂啼草地，白山战鬼哭胡笳。十年老眼重磨洗，坐看江豚蹴浪花。
金陵秋兴八首次草堂韵·其五
作者：钱谦益
朝代：明
体裁：七言律诗

壁垒参差垒海山，天兵照雪下云山。生奴八部忧悬首，死虏千秋悔入关。箕尾廓清还斗极，鹑头送喜动天颜。枕戈席藁孤臣事，敢拟逍遥供奉班。
金陵秋兴八首次草堂韵·其八
作者：钱谦益
朝代：明
体裁：七言律诗

金刀复汉事逶迤，黄鹄俄传反复陂。武库再归三尺剑，孝陵重长万年枝。天轮只傍丹心转，日驾全凭只手移。孝子忠臣看异代，杜陵诗史汗青垂。
金陵秋兴八首次草堂韵·其六
作者：钱谦益
朝代：明
体裁：七言律诗

戈船十万指吴头，太白芒寒八月秋。肥水共传风鹤警，台城无那纸鸢愁。白头应笑皆辽豕，黄口谁容作海鸥。为报新亭垂泪客，却收残泪览神州。
金陵秋兴八首次草堂韵·其四
作者：钱谦益
朝代：明
体裁：七言律诗

九州一失算残棋，幅裂区分信可悲。局内正当侵劫后，人间都道烂柯时。住山师子频申久，起陆龙蛇撇捩迟。杀尽羯奴才敛手，推枰何用更寻思。
鍊丹台
作者：钱谦益
朝代：明
体裁：古风

我登鍊丹台，詄荡上青天。旋观六六峰，一一排青莲。崇台据中央，宛如莲菂然。千瓣复万茎，回抱相钩连。玉屏展青嶂，香垆罨紫烟。奇峰剑危石，栉列差膊肩。横若罗剑盾，矗若奋戈鋋。猛若屯天兽，疑角夹九阍。伏若万金革，摐鸣复收旋。神灵既役使，顽矿俱腾骞。相将守丁甲，谁敢窥汞铅。日车阳焰煅，月驾阴火然。至今丹鼎中，光气流朱殷。在昔轩辕帝，垂裳理八埏。命龙戮绝辔，驱虎定阪泉。六相资辅弼，五贼收狂癫。药得君臣配，火用文武煎。海宇垆韛定，阴阳药物全。然后事修炼，黄服朝上玄。服食八甲子，登假千万年。有如世不治，慕道求神仙。张乐洞庭野，采药黟山巅。何异周穆满，车辙马迹焉。轩皇去我久，刀圭世莫传。愿发珠函秘，进献玉扆前。
锡山云间徐叟八十劝酒歌
作者：钱谦益
朝代：明
体裁：古风

此翁轻侠少无比，自马黄衫贱纨绮。千金借客柳市中，一曲娇歌笛床里。老来入道学闭关，缚屋看云惠锡间。看尽浮云变苍狗，云忙不似此翁閒。今年八十尚扑擞，百八数珠不离口。僧窗打睡斗鸡人，佛火挑灯臂鹰手。我亦明年钓渭期，为君先唱寿筵词。大家挣札双眉眼，看取蓬莱水浅时。
镫楼行壬寅元夕赋示施伟长
作者：钱谦益
朝代：明

长安元夕风景妍，夹路镫楼柳市边。黄道日回春夜暖，碧空月压看场圆。络角星河拄人首，九华莲焰枝如藕。侧帽都簪内苑花，薄酲犹带昆明酒。千金一刻买春阳，十里珠帘曼睩光。全疑月面为人面，不辨衣香与坐香。当时我亦铜龙客，朝回冲酒城东陌。银烛遥连北里红，金壶不许东方白。如今老大鬓婆娑，土室龛镫礼佛陀。上元儋耳欢娱少，镫火樊楼涕泪多。怜君旅食山城下，钟罢垆残守僧舍。胶牙生菜粥不糜，蜇鼻村酤酒未笮。与君相去一牛鸣，便似蓬池话浅清。挑镫互见阑珊影，倚户如闻嚄唶声。月宫清辇空相忆，金床舍利无消息。绮陌兵残玉露晞，紫姑卜罢银河仄。寂寂秋衾卧冷云，软红香雾想氤氲。梦回历历华胥国，折脚铛边说向君。
长干偕介丘道人守岁
作者：钱谦益
朝代：明
体裁：七言律诗

明灯度岁守招提，去殿宫云入梦低。怖鸽有枝依佛影，惊乌无树傍禅栖。塔光雪色恒河象，天醒霜空午夜鸡。头白黄门熏宝级，香炉曾捧玉皇西。
长干行
作者：钱谦益
朝代：明
体裁：古风

长干女儿争妖饶，秦淮一曲水亦娇。复道回郎映佳丽，六朝杨柳秦时潮。美人如花活花里，娇憨那复知作使。临妆懒学文君眉，当筵解劈薛涛纸。马家杨家最有名，但看一笑俱倾城。按拍何人嫌曲误，留欢若个便妆成。江南是处矜花草，渡江但说临清好。燕赵佳人真擅场，摧残苦向风尘老。贾胡多钱伧父臭，秦筝吴歈等闲奏。小范空馀林下风，谷生枉自闺房秀。拂袖低回策蹇归，黥奴草具唱歌时。陌头白汗薰香粉，马上黄沙与画眉。目成不忍惜歌舞，顾影那堪泪如雨。江南小草花不如，江北名花暗如土。人生遇合总悠悠，此夕相看黯欲愁。眼底娉婷俱未嫁，忍看沟水东西流。剑花峥嵘眉黛湿，玉钗欲挂银缸泣。促席行杯露未晞，歌罢长干尽于邑。君不见马家池馆倾摧久，长桥巳坼祠郎手。江南乐事亦易阑，经过且尽杯中酒。
长干行寄南城郑应尼是庚戍同年进士榜下一别三十二年矣
作者：钱谦益
朝代：明
体裁：古风

人生忽如客行路，少壮侵寻逼迟暮。白头种菜犹昔人，紫陌看花想前度。就中最爱郑南城，缓带轻衣太瘦生。七言诗句推渠帅，千佛名经独老成。连镳未几忽星散，中外差池不相见。君因忤物坐迍邅，我缘钩党遭涂炭。怀袖消沉字几年，长干风月总堪怜。白夹风流乐府在，青楼薄倖教坊传。即今天下兵尘满，年少儿郎死枢筦。武陵彤弓命未反，括苍铁衣血新浣。功名熏灼竟如何，红粉黄沙不较多。游人尚酹湘兰墓，子弟争翻白练歌。不若与君赢得在，瞪目支颐看流辈。且将分鹿付覆蕉，莫以亡羊笑博簺。吴门仙治近麻姑，莫谓旴江道路纡。若逢鸟爪经过便，还寄丹沙问讯余。
长干送松影上人楚游兼柬楚中郭尹诸公二首·其一
作者：钱谦益
朝代：明
体裁：七言律诗

吴头楚尾一军持，断取陶轮右手移。四钵尚擎殷粟米，七条还整汉威仪。毗蓝风急禅交定，替戾声长咒力悲。取次庄严华藏界，护龙河上落花时。
长干送松影上人楚游兼柬楚中郭尹诸公二首·其二
作者：钱谦益
朝代：明
体裁：七言律诗

孤蓬散霰浪花堆，眉雪茸茸抖擞来。跨海金铃依振锡，缘江木扫衬浮柸。九疑旭日扶头见，三楚浮云按指开。唤起吕仙横笛过，岳阳梅柳早时催。
长筵歌为篯后人称寿君以九月二十七日生后余诞辰一日
作者：钱谦益
朝代：明
体裁：古风

与君俱是神仙后，君方渥颜我皓首。与君排日作生辰，长筵齐醉洞庭春。君不见昌门甲第烟流瓦，贺客骈阗奉玉斝。共羡养雏成大鹤，更期官贵施行马。前堂伐鼓吹笙篪，后堂度曲调清丝。玄霜旧药餐云母，玉树新声付雪儿。又不见渔湾老人散发眠，寂寞山中草木年。计口却添喂鹤料，浮家长傍钓渔船。田家瓦盆起为寿，邻翁争席时被肘。黄花满地开金钱，霜叶千林点红袖。人生但解逍遥意，大鹏尺鴳何曾异。挥金何处买萧閒，秉烛秖应辨游戏。祝君长把菊花杯，岁岁高歌献寿诗。莫学彭翁年八百，系腰观井受人嗤。
长至前三日吴门送龚孝升大宪颁诏岭南兼简曹秋岳左辖四首·其一
作者：钱谦益
朝代：明
体裁：七言律诗

阳生岭表动吹葭，使节迢遥出内家。可是饮冰宣诏草，袛应冲雪看梅花。春前黄木南云近，腊后红蕉北户赊。同在罗浮香梦里，随君吟啸绕天涯。
长至前三日吴门送龚孝升大宪颁诏岭南兼简曹秋岳左辖四首·其三
作者：钱谦益
朝代：明
体裁：七言律诗

回首春明战齿牙，重重岭树喜周遮。清流久已沉灰劫，钩党何当指汉家。树叫钩辀魂刺促，穴衔窭籔梦交加。分明一滴曹溪水，莫向恒河错笇沙。
长至前三日吴门送龚孝升大宪颁诏岭南兼简曹秋岳左辖四首·其二
作者：钱谦益
朝代：明
体裁：七言律诗

夕阳吊古每停车，风度祠前噪晚鸦。万里珠崖开几郡，千秋金镜属谁家。天南日月周回迥，规外星辰布置赊。却望苍梧瞻簜节，依然三殿领黄麻。
长至前三日吴门送龚孝升大宪颁诏岭南兼简曹秋岳左辖四首·其四
作者：钱谦益
朝代：明
体裁：七言律诗

左官才子似长沙，杯酒相逢笑画蛇。崖蜜盘中回苦味，岭梅笛里忆边笳。肉身命礼三生石，法眼图披六叶花。从此真依结香火，心香传记到南华。
长至前三日吴门送龚孝升大宪颁诏岭南兼简曹秋岳左辖四首橘社吴不官以雁字诗见示凡十二章戏为属和亦如其数·其一
作者：钱谦益
朝代：明
体裁：七言律诗

刻画苍穹入杳冥，纵横碧落不曾停。廓填地界成飞白，点染天池付杀青。竺国西来翻旧译，燕然北去换新铭。行间莫笑如乌合，风后亲传鸟阵经。
閒坐
作者：钱谦益
朝代：明
体裁：七言律诗

青袍白马已骎骎，閒坐东窗度瞑阴。圣代自能调化瑟，孤生未忍治祥琴。功名岂是无因立，将相须从有福寻。苦向爨桐论斲削，劳薪长恐误知音。
门联
作者：钱谦益
朝代：明
体裁：联

君恩深似海；臣节重如山。
闰四月廿三日梦中作
作者：钱谦益
朝代：明
体裁：七言绝句

柔桑覆笼绿毵毵，密雨温风正养蚕。门外衔泥春燕语，樱桃消息到江南。
闸吏
作者：钱谦益
朝代：明
体裁：古风

南行逾三旬，閒关渡济水。河乾闸如织，闸吏数呵止。我舟似倦鸟，塌翼次闸徬。闸吏殊嵬峨，称娖列前行。问我何官职，今去将何之。恭承闸吏讯，捧手前致辞。登朝多顑颔，五载两放弃。春明席未温，秋衾梦长悸。单车出国门，行行归东吴。岂知遭梗塞，扁舟委泥途。闸吏莞尔笑，官言无乃颇。官行良多梗，梗不在闸河。闸河官虽卑，启闭实所司。上水及下滩，一一各有宜。官船排雁齿，粮艘缀鱼贯。要津岂容据，横流讵能乱。疾如离弦箭，迟如上阪车。天时与人力，参错如槎牙。亦有一苇舟，冲风便远逝。有力负而趋，贤愚岂同滞。人言仕宦海，险绝比瞿塘。小闸闸关河，大闸闸朝堂。关河尚自可，朝堂愁杀我。风波难揭厉，关楗惯连琐。官今此水边，刺刺苦峭狭。何似朝堂上，一步度一闸。官其少须臾，安坐须闸开。捩柂会有时，无为苦喧豗。叩头谢闸吏，天遣吏教侬。譬如伸只手，推我魇梦中。身如黄杨木，节节厄闰年。我命有节度，不独世迍邅。团团推磨牛，总在陈迹内。过闸且勿忻，遇闸且勿愦。游鱼脱钓钩，不复口喁噞。高眠到晓漏，蓬底月艳艳。
闻山东贼平喜而书驿壁代书示顾伯钦小仪
作者：钱谦益
朝代：明
体裁：七言律诗

道梗初为行旅忧，路岐频向候人谋。喜闻直北关河信，巳说山东盗贼收。便可脂车通上国，不须枉道过中州。题诗为报平安字，浊酒知君倒一瓯。
闻新命未下再赠
作者：钱谦益
朝代：明
体裁：七言律诗

山林裘褐可同群，翟茀虽荣且莫欣。昔褫带鞶真为我，今迟官诰岂缘君。谯楼风雪应知免，内殿恩波更许分。慵惰请看丞相妇，绿窗朱卷对斜曛。
闽中徐存永陈开仲乱后过访各有诗见赠次韵奉答四首·其一
作者：钱谦益
朝代：明
体裁：七言律诗

拂水分携手共招，依然陈迹已前朝。空传父老摩铜狄，无复宫人记洞箫。揽镜头憎三寸帻，看花眼诧一重绡。凭君话我馀生在，万事丛残为领腰。
闽中徐存永陈开仲乱后过访各有诗见赠次韵奉答四首·其三
作者：钱谦益
朝代：明
体裁：七言律诗

交白须眉学刺船，渔湾蒙密旧山川。樱桃寝荐无消息，杨柳车攻有注笺。南国歌阑皆下泣，山阳诗讔倩谁传。翻君家集真三叹，遗卷犹存忠孝篇。
闽中徐存永陈开仲乱后过访各有诗见赠次韵奉答四首·其二
作者：钱谦益
朝代：明
体裁：七言律诗

休嗟小别似千年，坐膝将军事显然。契阔共循头上发，延缘犹记苇间船。高人有福先归地，野老无谋但诅天。最是临分多苦语，相期把卷白云边。
闽中徐存永陈开仲乱后过访各有诗见赠次韵奉答四首·其四
作者：钱谦益
朝代：明
体裁：七言律诗

论文嵇吕更谁如，兵燹间关问索居。沁雪摩挲新拜石，杀青论勘旧藏书。共嗟昔梦连铜辇，自笑残生出箯舆。莫讶和诗多讔谜，老来诞谩比虞初。
闽中徐永存陈开仲乱后过访各有诗见赠次韵奉答四首
作者：钱谦益
朝代：明

拂水分携手并招，依然陈迹已前朝。空传老父摩铜狄，无复宫人记洞箫。览镜头憎三寸帻，看花眼诧一重绡。凭君话我余生在，万事丛残为领腰。休嗟小别似千年，坐膝将车事显然。契阔共循头上发，延缘犹记苇间船。高人有福先归地，野老无谋但诅天。最是临分多苦语，相期把卷白云边。交白须眉学刺船，渔湾蒙密旧山川。樱桃荐寝无消息，杨柳车攻有注笺。南国歌阑皆下泪，山阳诗讔倩谁传。翻君家集真三叹，遗策犹存表饵篇。论交嵇吕更谁如，兵燹间关问索居。沁雪摩挲新拜石，杀青论勘旧藏书。却看人世同巢幕，共笑残生出箯舆。莫讶和诗多讔谜，老来诞漫比虞初。
闽中徐永存陈开仲乱后过访各有诗见赠次韵奉答四首·其一
作者：钱谦益
朝代：明

拂水分携手并招，依然陈迹已前朝。空传老父摩铜狄，无复宫人记洞箫。览镜头憎三寸帻，看花眼诧一重绡。凭君话我余生在，万事丛残为领腰。
闽中徐永存陈开仲乱后过访各有诗见赠次韵奉答四首·其三
作者：钱谦益
朝代：明

交白须眉学刺船，渔湾蒙密旧山川。樱桃荐寝无消息，杨柳车攻有注笺。南国歌阑皆下泪，山阳诗讔倩谁传。翻君家集真三叹，遗策犹存表饵篇。
闽中徐永存陈开仲乱后过访各有诗见赠次韵奉答四首·其二
作者：钱谦益
朝代：明

休嗟小别似千年，坐膝将车事显然。契阔共循头上发，延缘犹记苇间船。高人有福先归地，野老无谋但诅天。最是临分多苦语，相期把卷白云边。
闽中徐永存陈开仲乱后过访各有诗见赠次韵奉答四首·其四
作者：钱谦益
朝代：明

论交嵇吕更谁如，兵燹间关问索居。沁雪摩挲新拜石，杀青论勘旧藏书。却看人世同巢幕，共笑残生出箯舆。莫讶和诗多讔谜，老来诞漫比虞初。
闽人陈遁鸿节过访别去二十年矣
作者：钱谦益
朝代：明
体裁：七言律诗

叹息吾衰甚矣时，廿年重见益凄其。未通问讯先垂泪，不识形容伹记诗。乱后情怀听夜雨，别来踪迹看残棋。凭君卷却梁溪集，其对檐花尽一卮。
阁讼将结赴法司对簿口号三绝句·其一
作者：钱谦益
朝代：明
体裁：七言绝句

突兀沙堤棘寺傍，莫将铃索笑锒铛。台阶今夜占星象，先看垣前贯索光。
阁讼将结赴法司对簿口号三绝句·其三
作者：钱谦益
朝代：明
体裁：七言绝句

廿年史局叹虺隤，蠹纸成箱笔作堆。头白汗青成底事，却将诗案继西台。
阁讼将结赴法司对簿口号三绝句·其二
作者：钱谦益
朝代：明
体裁：七言绝句

毁冠策蹇路人怜，拂面青蝇互扑缘。犹胜诸公埋诏狱，一生不得到西天。
阳羡相公枉驾山居即事赋呈四首·其一
作者：钱谦益
朝代：明
体裁：五言律诗

阁老行春至，山翁上冢回。衮衣争聚看，棋局漫相陪。乐饮倾村酿，和羹折野梅。缘堤桃李树，一一为公开。
阳羡相公枉驾山居即事赋呈四首·其三
作者：钱谦益
朝代：明
体裁：五言律诗

堤柳眠风翠，楼花笑日红。秾华欺冷节，妖艳仗天工。舟楫浮春水，车茵爱晚风。暂时忧国泪，莫洒画桥东。
阳羡相公枉驾山居即事赋呈四首·其二
作者：钱谦益
朝代：明
体裁：五言律诗

黑头方壮盛，绿野正优游。月满孙弘阁，风轻傅说舟。鸱夷看后乘，戎马问前筹。侧席烦明主，东山自可求。
阳羡相公枉驾山居即事赋呈四首·其四
作者：钱谦益
朝代：明
体裁：五言律诗

若问山东事，将无畏简书。白衣悲命驾，红袖泣登车。甲第功谁奏，歌钟赏尚虚。安危有公在，一笑偃蓬庐。
阻舟安山闸
作者：钱谦益
朝代：明
体裁：古风

北河水涩河流湾，百步一曲如回环。南河水流闸满地，十里一闸闸昼闭。闸门迥似天门高，沙冲石击水怒号。闸官如帝卒如鬼，寻丈限隔喧波涛。关河茫茫陵复谷，瞿塘滟滪起平陆。千桅倒眠百橹停，一苇安能恣驰逐。就中有人殊洒然，朱黄自点秋水篇。卧起船舱宛斋閤，细听闸水疑礀泉。舟行胡蹇车胡疾，人生随身只两膝。长谣独酌聊复尔，坐久钓帘月东出。
阻风满家湾
作者：钱谦益
朝代：明
体裁：七言律诗

弱缆难争万里程，黄河东岸一舟横。潮来阵马如分势，风急樯乌自作声。柳市三家成小聚，桃源数里得虚名。欹竿侧柂非吾事，坐看千帆尽日行。
陆仲子移赠蜡梅二株次前韵为谢·其一
作者：钱谦益
朝代：明
体裁：七言律诗

绿衣约略是前身，幻出宫妆不染尘。磬口半含仍索笑，檀心通体自生春。禅家漫说脾为蜜，仙女休誇额点真。风物羡君香閤里，攕攕撚蜡对佳人。
陆仲子移赠蜡梅二株次前韵为谢·其二
作者：钱谦益
朝代：明
体裁：七言律诗

野外垂垂锁暗香，移来庭院借君芳。蜜奴破雪催春信，蜡使冲寒拆报章。绛浅黄轻呈国色，金涂铜沓缔花房。寒梅瘦劲终难狎，只合温柔老是乡。
陆子玄置酒墓田丙舍妓彩生持扇索诗醉后戏题八首·其一
作者：钱谦益
朝代：明
体裁：七言绝句

霜林云尽月华稠，雁过乌栖暮欲愁。最是主人能慰客，绿尊红袖总宜秋。
陆子玄置酒墓田丙舍妓彩生持扇索诗醉后戏题八首·其七
作者：钱谦益
朝代：明
体裁：七言绝句

老眼看花不耐春，裁红缀绿若为真。他时引镜临秋水，霜后芙蓉忆美人。
陆子玄置酒墓田丙舍妓彩生持扇索诗醉后戏题八首·其三
作者：钱谦益
朝代：明
体裁：七言绝句

釭花欲笑酒颜醺，白足禅僧也畏君。上座嵬峨许给事，缁衣偏喜醉红裙。
陆子玄置酒墓田丙舍妓彩生持扇索诗醉后戏题八首·其二
作者：钱谦益
朝代：明
体裁：七言绝句

金波未许定眉湾，银烛膏明对远山。阿耨池头差一笑，依然执手似人间。
陆子玄置酒墓田丙舍妓彩生持扇索诗醉后戏题八首·其五
作者：钱谦益
朝代：明
体裁：七言绝句

口脂眉黛并氤氲，酒戒今宵破四分。莫笑老夫风景裂，看他未醉已醺醺。
陆子玄置酒墓田丙舍妓彩生持扇索诗醉后戏题八首·其八
作者：钱谦益
朝代：明
体裁：七言绝句

交加履锡袜尘飞，兰泽传香惹道衣。北斗横斜人欲别，花西落月送君归。
陆子玄置酒墓田丙舍妓彩生持扇索诗醉后戏题八首·其六
作者：钱谦益
朝代：明
体裁：七言绝句

银汉红墙限玉桥，月中田地总伤凋。秋灯依约霓裳影，留与银轮伴寂寥。
陆子玄置酒墓田丙舍妓彩生持扇索诗醉后戏题八首·其四
作者：钱谦益
朝代：明
体裁：七言绝句

残妆池畔映馀霞，漏月歌声起暮鸦。枯木寒蝉都解语，海棠十月夜催花。
陆宣公墓道行
作者：钱谦益
朝代：明
体裁：古风

延英重门昼不开，白麻黄阁飞尘埃。中条山人叫阍哭，金吾老将声如雷。苏州宰相忠州死，天道宁论乃如此。千年遗榇归不归，两地孤坟竟谁是。人言藁葬留忠州，又云徵还返故丘。图经聚讼故老閧，争此朽骨如天球。齐女门前六里路，荞麦茫茫少封树。下马犹寻董相陵，飞凫孰辨孙王墓。青草黄茅万死乡，蝇头细字写巾箱。起草尚传哀痛诏，闭门自验活人方。永贞求旧空黄土，元祐青编照千古。人生忠佞看到头，至竟延龄在何许。君不见华山山下草如熏，石阙丰碑野火焚。樵夫踞坐行人唾，传是崖州丁相坟。
陆宣公墓道行
作者：钱谦益
朝代：明

延英重门昼不开，白麻黄阁飞尘埃。中条山人叫阍哭，金吾老将声如雷。苏州宰相忠州死，天道宁论乃如此。千年遗榇归不归，两地孤坟竟谁是？人言藁葬在忠州，又云征还返故丘。图经聚讼故老哄，争此朽骨如天球。齐女门前六里路，荞麦茫茫少封树。下马犹寻董相坟，飞凫孰辨孙王墓。青草黄茅万死乡，蝇头细字写巾箱。起草尚传哀痛诏，闭门自验活人方。永贞求旧空黄土，元祐青编照千古。人生忠佞看到头，至竟延龄在何许。君不见华山山下草如熏，石阙丰碑野火焚。樵夫踞坐行人唾，传是崖州丁相坟。
陈伯玑与程士哲有耦耕之约命画史作图戏赋短歌以赠
作者：钱谦益
朝代：明
体裁：古风

昔与程孟阳，筑堂学耦耕。高人仙游陵谷改，此堂犹得留其名。图中之人腰镰袯襫者谁子，云是松圆宗子士哲生。身凭黄犊似席荐，目光激射牛背明。旁有一人荷锄箕踞足奇左，乃是陈生伯玑不是我。我今翻经皈佛成老僧，陈生代我为农何不可。吁嗟乎，南山之田芜秽不可治，闭门种菜盍归欤。辍耕陇上应使群儿笑，牛角争教挂汉书。
陈子永母曹氏寿诗·其一
作者：钱谦益
朝代：明
体裁：七言绝句

玉雪兰风转画屏，綵衣回薄柘枝停。斗南共指贤人聚，芒翼都依婺女星。
陈子永母曹氏寿诗·其三
作者：钱谦益
朝代：明
体裁：七言绝句

长筵绕膝话熙朝，晚院花砖光景遥。最是日华仙掌露，万年枝上不曾消。
陈子永母曹氏寿诗·其二
作者：钱谦益
朝代：明
体裁：七言绝句

玉山金母树槐新，花月亭前远战尘。身坐寂光安隐土，十年劫火不知闻。
陈子永母曹氏寿诗·其四
作者：钱谦益
朝代：明
体裁：七言绝句

鸳湖水净月波清，映望江天河鼓明。拜罢寿筵朝太乙，五云多处祝升平。
陈眉公挽词
作者：钱谦益
朝代：明
体裁：七言律诗

怨鹤啼猿共泫然，少微星象隐江天。买山空复推支遁，蹈海何当识鲁连。载酒人过杨子宅，浇花自埽秣陵阡。云閒父老如嵩少，尚说汾阴望幸年。
陌上花乐府三首东坡记吴越王妃事也临安道中感而和之和其词而反其意以有寄焉·其三
作者：钱谦益
朝代：明
体裁：七言绝句

陌上花开音信稀，暗将红泪裹春衣。花开容易纷纷落，春煖休教缓缓归。
陌上花乐府三首东坡记吴越王妃事也临安道中感而和之和其词而反其意以有寄焉·其二
作者：钱谦益
朝代：明
体裁：七言绝句

陌上花开燕子飞，柳条初扑曲尘衣。请看石镜明明在，忍撇妆台缓缓归。
陌上花乐府，东坡记吴越王妃事也。临安道中感而和之，和其词而反其意，以有寄焉
作者：钱谦益
朝代：明

陌上花开正掩靡，茸城草绿雉媒肥。狂夫不合堂堂去，小妇翻歌缓缓归。陌上花开燕子飞，柳条初扑曲尘衣。请看石镜明明在，忍撇妆台缓缓归？陌上花开音信稀，暗将红泪裹春衣。花开容易纷纷落，春暖休教缓缓归。
陌上花乐府，东坡记吴越王妃事也。临安道中感而和之，和其词而反其意，以有寄焉·其一
作者：钱谦益
朝代：明

陌上花开正掩靡，茸城草绿雉媒肥。狂夫不合堂堂去，小妇翻歌缓缓归。
陌上花乐府，东坡记吴越王妃事也。临安道中感而和之，和其词而反其意，以有寄焉·其三
作者：钱谦益
朝代：明

陌上花开音信稀，暗将红泪裹春衣。花开容易纷纷落，春暖休教缓缓归。
陌上花乐府，东坡记吴越王妃事也。临安道中感而和之，和其词而反其意，以有寄焉·其二
作者：钱谦益
朝代：明

陌上花开燕子飞，柳条初扑曲尘衣。请看石镜明明在，忍撇妆台缓缓归？
除夕冉叠前韵和季穆寄黄二子羽之作兼示子羽·其一
作者：钱谦益
朝代：明
体裁：七言律诗

除夜閒门冷落过，桃符土梗也相诃。祢衡姓氏投人少，韩愈文章逐鬼多。幕燕频烦春社语，村鸡愁绝夜分歌。五行记异凭谁验，鸲鹆年年识旧窠。
除夕冉叠前韵和季穆寄黄二子羽之作兼示子羽·其三
作者：钱谦益
朝代：明
体裁：七言律诗

黄帘绿幕漏徐徐，短檠频挑夜勘书。蓻苑丛残稂莠在，文人凋谢槿花如。金华绝学吴黄后，太仆遗编欧柳馀。寄语吾徒须努力，张罗休效一囊渔。
除夕冉叠前韵和季穆寄黄二子羽之作兼示子羽·其二
作者：钱谦益
朝代：明
体裁：七言律诗

陨霜犹未杀菅萧，约略年光转泬辽。低亚梅花先索笑，欠伸杨柳欲舒腰。冰侵绨几书签冷，衣覆香篝侍女骄。煨芋焚枯吾事足，莫将风雪厌寒宵。
除夕冉叠前韵和季穆寄黄二子羽之作兼示子羽·其四
作者：钱谦益
朝代：明
体裁：七言律诗

残雪流澌入礀除，岁华荏苒度盐菹。人情简点惟除目，世事参差似历书。仕路无因同鼠穴，儒生何计勒狼胥。眼中二子非凡鸟，且共翱翔尺鴳如。
除夕山庄探梅口占报河东君
作者：钱谦益
朝代：明
体裁：七言律诗

数日西山踏早梅，东风昨夜斩新开。停车未许倾杯酒，走马先须报镜台。冷繠正宜帘阁笑，繁花还仗剪刀催。衫裆携得寒香在，飘瞥从君嗅一回。
除夕山庄探梅口占报河东君
作者：钱谦益
朝代：明

数日西山踏早梅，东风昨夜斩新开。停车未许倾杯酒，走马先须报镜台。冷蕊正宜帘阁笑，繁花还仗剪刀催。衫裆携得寒香在，飘瞥从君嗅一回。
除夜示杨郎之易是应山忠烈公长子
作者：钱谦益
朝代：明
体裁：七言律诗

叫�十载动宸旒，岁晚京华尚旅愁。为问敝衣淹邸舍，还如乞食上谯楼。青袍白马谁家子，赤昃朱提何处求。愧我空怜廉吏后，负薪歌罢自摇头。
除夜示杨郎之易是应山忠烈公长子
作者：钱谦益
朝代：明
体裁：七言律诗

叫𨵽十载动宸旒，岁晚京华尚旅愁。为问敝衣淹邸舍，还如乞食上谯楼。青袍白马谁家子，赤昃朱提何处求。愧我空怜廉吏后，负薪歌罢自摇头。
雨不止题壁
作者：钱谦益
朝代：明

凭仗鞋尖与杖头，浮生腐骨总悠悠。天公尽放狂风雨，不到天都死不休！
雨中仲雪招饮海棠下
作者：钱谦益
朝代：明
体裁：七言律诗

二月帘栊中薄寒，锦城花雾昼漫漫。鲜妍正合停杯赏，沾湿何妨低帽看。剪剪风轻还刻烛，濛濛雨重更凭阑。知君卜夜留连意，坐惜芳华未许残。
雨中海棠花下代徐于赠妓
作者：钱谦益
朝代：明
体裁：七言绝句

风风雨雨妒花天，人病花残剧可怜。还恐海棠零落尽，交梳窗下对花眠。
雨中过清流关
作者：钱谦益
朝代：明
体裁：七言律诗

雨气微茫积翠分，旋妆行路景氤氲。僧携箬笠穿红树，人坐篮舆度白云。古礀堕樵冲水下，空林落叶隔溪闻。乡心不耐关山笛，又听钟声报夕曛。
雪中杨伯祥馆丈过访山堂即事赠别
作者：钱谦益
朝代：明
体裁：古风

去年燕山雪如掌，巢车雪暗胡尘上。紫髯参军疋马嘶，黑头总理靴刀响。今年江南春雪飞，雪花满头来款扉。菡萏灯前谈战垒，梅花树下看征衣。自从瞽史持汉节，金缯辇载边庭血。虏骑争誇曳落河，庙堂自倚中行说。翰林飞书叫帝阊，至尊感激模御床。但令中使催房琯，肯为金人缚李纲。贾庄战血高楼橹，元戎堂堂徇旗鼓。周处讵死齐万年，韩愈宁作孔巢父。匝天锋刀一头颅，鬼护神撝九死馀。秦庭自效无衣哭，汉党终惭举网疏。明发堂中酌君酒，笑问于思无恙否。神州幸免犬羊族，太史何妨牛马走。酒阑耳热夜欲分，错莫同云是阵云。红袖白衣犹未返，彤弓玈矢竟何云。江天漫漫失山树，雪柱冰车塞行路。江南老翁鬓如雪，拥鼻吟诗送君去。
雪夜次刘敬仲韵
作者：钱谦益
朝代：明
体裁：七言律诗

冷壁寒灯焰欲收，卅年身计一狐裘。雪花似掌难遮恨，风力如刀不断愁。鸢攫高楼仍拉摺，鼠争深穴正啁啾。残年大有拚身处，美酒盈船共拍浮。
雪里桃花次薛叟韵
作者：钱谦益
朝代：明
体裁：七言律诗

雪花拂拂酿花朝，故著桃花未肯飘。傅白更怜赪颊好，欺红不放粉墙烧。朱门人面愁相映，紫陌尘埃恨欲销。拟为写生谁下笔，王家还有雪中蕉。
霞城丈置酒同鲁山彩生夜集醉后作
作者：钱谦益
朝代：明
体裁：七言律诗

沧江秋老夜何其，促席行杯但数迟。丧乱天涯红粉在，友朋心事白头知。朔风凄紧吹歌扇，参井微茫拂酒旗。今日且谋千日酒，西园明月与君期。
霞老累夕置酒彩生先别口占十绝句记事兼订西山看梅之约·其一
作者：钱谦益
朝代：明
体裁：七言绝句

酒煖杯香笑语频，军城笳鼓促霜晨。红颜白发偏相滞，都是昆明劫后人。
霞老累夕置酒彩生先别口占十绝句记事兼订西山看梅之约·其七
作者：钱谦益
朝代：明
体裁：七言绝句

渔庄谷水两垂竿，烽火频年隔马鞍。从此音书凭锦字，小笺云母报平安。
霞老累夕置酒彩生先别口占十绝句记事兼订西山看梅之约·其三
作者：钱谦益
朝代：明
体裁：七言绝句

促别萧萧班马声，酒波方溢烛花生。当筵大有留欢曲，何苦凄凉唱渭城。
霞老累夕置酒彩生先别口占十绝句记事兼订西山看梅之约·其九
作者：钱谦益
朝代：明
体裁：七言绝句

国西营畔暂传杯，笑口懵腾噤半开。数日西山梅万树，漫山玉雪迟君来。
霞老累夕置酒彩生先别口占十绝句记事兼订西山看梅之约·其二
作者：钱谦益
朝代：明
体裁：七言绝句

兵前吴女解伤悲，霜咽琵琶戍鼓催。促坐不须歌出塞，白龙潭是拂云堆。
霞老累夕置酒彩生先别口占十绝句记事兼订西山看梅之约·其五
作者：钱谦益
朝代：明
体裁：七言绝句

会太匆匆别又新，相看无泪可沾巾。金尊红烛浑如昨，但觉灯前少一人。
霞老累夕置酒彩生先别口占十绝句记事兼订西山看梅之约·其八
作者：钱谦益
朝代：明
体裁：七言绝句

缁衣居士白衣僧，世眼相看总不应。消受暮年无个事，半衾煖玉一龛灯。
霞老累夕置酒彩生先别口占十绝句记事兼订西山看梅之约·其六
作者：钱谦益
朝代：明
体裁：七言绝句

汉宫遗事剪灯论，共指青衫认泪痕。今夕惊沙满蓬鬓，才知永巷是君恩。
霞老累夕置酒彩生先别口占十绝句记事兼订西山看梅之约·其十
作者：钱谦益
朝代：明
体裁：七言绝句

江村老屋月如银，绕涧寒梅绽早春。梦断罗浮听剥啄，扣门须拉缟衣人。
霞老累夕置酒彩生先别口占十绝句记事兼订西山看梅之约·其四
作者：钱谦益
朝代：明
体裁：七言绝句

酒悲苦语正凄迷，刺促浑如乌夜栖。欲别有人频顾烛，凭将一笑与分携。
露筋庙
作者：钱谦益
朝代：明
体裁：古风

露筋夫人明且贤，周南三复行露篇。血肉朽腐任啖咋，冰心玉骨终皎然。炎风火云满天地，长夜漫漫何处避。贞女能将躯命轻，飞蚊自得齿牙利。君不见花鹰宿鸭动成群，暮拍朝驱愁杀君。高邮湖水通平望，东有吴兴豹脚蚊。
青田子五十
作者：钱谦益
朝代：明
体裁：七言律诗

萧然寄迹五湖湄，尔祖曾为帝者师。忍以浮云看世代，悲将流水照须眉。玉衣庙出晨常早，石马陵趋夜竟迟。饮御归来期尽醉，祝筵先与酹深卮。
顾与治书房留余小像自题四绝句·其一
作者：钱谦益
朝代：明
体裁：七言绝句

崚嶒瘦颊隐灯看，况复撑衣骨相寒。指示傍人浑不识，为他还着古衣冠。
顾与治书房留余小像自题四绝句·其三
作者：钱谦益
朝代：明
体裁：七言绝句

数卷函书倚净瓶，匡床兀坐白衣僧。骊山老母休相问，此是西天贝叶经。
顾与治书房留余小像自题四绝句·其二
作者：钱谦益
朝代：明
体裁：七言绝句

苍烟白发是何人，试问陶家形影神。揽镜端详聊自喜，莫应此老会分身。